ועדת העלייה, הקליטה והתפוצות, כנסת 25, פרוטוקול מספר 71, 2023-07-02 00:00

עודד פורר: אני שמח לפתוח את הישיבה של ועדת עלייה וקליטה בעיר חיפה

עודד פורר:  היום ה-2 ביולי, ג' בתמוז תשפ"ג

עודד פורר:  הנושא שלנו הוא גם סיור באולפן ואנחנו נבקר בהמשך גם במקבץ ובעירייה בישיבת עבודה, אבל באמת העיר חיפה היא עיר שאולי מהמשמעותיות בתחום של קליטת עלייה, בטח כשמסתכלים לאורך כל השנים, אבל גם כשמסתכלים על הנתונים בשנה האחרונה

עודד פורר:       שלחו לי את הנתונים בסוף השבוע, אני הסתכלתי על מספרי העולים פה בחמש השנים האחרונות ועוד יותר בשנתיים האחרונות, זה פשוט אולי מהאתגרים הכי גדולים שיש למדינה גם כמדינה

עודד פורר:  אם אנחנו מדברים על זה שמתוך העולים סדר גודל של כמעט 500 רופאים, אם אני לא טועה, רק עלו בשנתיים האחרונות, זה מספר שאי אפשר להתעלם ממנו, בטח נוכח המחסור ברופאים שמדינת ישראל סובלת ממנו

עודד פורר:       כשמסתכלים על כל המקצועות, על הנדסה ועל חשבונאות ועל חינוך, גם מבחינת מורים וכוח הוראה, יש פה הזדמנות חסרת תקדים, אני חושב, למדינת ישראל, התקדים שלה נמצא לפני קצת יותר מ-20 שנה ולצערי, ואני אגיד את זה בפתח הישיבה בהקשר של האולפנים, לצערי מדינת ישראל כמדינה, אני אומר את זה פה למשרד החינוך, משרד האוצר לא נמצאים פה, אבל כמדינה היא פשוט זורקת את הדבר הזה לפח

עודד פורר:       העובדה שאין עדיין הסכם שכר לגבי מורות האולפנים זאת שערורייה שאין כדוגמתה, זה פשוט מחדל שעלול להוביל לסגירת האולפנים הציבוריים

עודד פורר:  אמרתי את זה באופן הכי חריף בישיבה האחרונה של הוועדה, אבל לא השתנה משהו מאז

עודד פורר:  אני עדיין סבור שזה המצב

עודד פורר:  אם לא יגמרו את האירוע הזה השבוע – זאב עשה כמה תפקידי שר

זאב אלקין: פגשתי את המערכת הזאת משני כיוונים

עודד פורר: אני הייתי שר, הייתי מנכ"ל משרד, יש שלב במשא ומתן, ויסלחו לי הדרגים המקצועיים, שהשרים צריכים בסוף, בעיקר כשנשארות סוגיה או שתיים לשלב האחרון, שרים צריכים להיפגש, לחתוך ולגמור את העניין

עודד פורר:  זה פשוט לא קורה, זה לא קורה כבר חודשים ארוכים

עודד פורר:  יבוא היום שיסתכלו במדינת ישראל אחורה ויגיד איך פספסנו את זה

עודד פורר:  אם לא יסגרו את זה השבוע, גם ככה זה מאוחר, גם ככה במקום שהאולפנים יתרחבו הם בצמצום, אנחנו עלולים למצוא את עצמנו במשבר מאוד גדול

עודד פורר:       אני אתן למארחת שלנו

דורית חורש: אז קודם כל ברוכים הבאים

דורית חורש:  אני מתרגשת ממש טיפה, אני באמת מאוד מתרגשת שבאתם לכאן

דורית חורש:  אני לא אלאה אתכם ממש בכל הפרטים של האולפן, האולפן הזה נותן מענה לכ-650 עולים מדי שנה, מענה אזורי, לתלמידים בכל רמות הידע שמגיעים לכאן

דורית חורש:  אנחנו מתמודדים עם מחסור מאוד מאוד גדול של מורים לקראת שנה הבאה, אין לי מורים, ממש אין

דורית חורש:  חסרות לי ארבע מורות במיידית לספטמבר

זאב אלקין: ובהשוואה ללפני שנה? נניח אותו מצב באותה תקופה לפני שנה?      

דורית חורש: בהשוואה ללפני שנה, דיאנה תעזור לי, היא פתחה פה את האולפן, אבל היו כאן מורות חדשות שהגיעו, חלקן לא נשארות, עוזבות בעקבות המצב

דורית חורש:  גם פורשות, גם נשים, אז יש הריונות

עודד פורר: זאת אומרת שבספטמבר תוכלי ללמד פחות עולות ועולים באולפנים?      

דורית חורש: אני אופטימית, אני מקווה שיהיה אופק, אבל זה מאוחר

עודד פורר: אבל אם יהיה אופק כבר לא תגייסי את הארבע האלה ל-1 בספטמבר

דורית חורש: נכון, זה מאוד מאוד קשה

דורית חורש:  בספטמבר כרגע יש לי מחסור של ארבעה מורים

זאב אלקין: זה כמעט רבע מכלל המורים באולפן

מעוז ביגון: זה לא רבע

מעוז ביגון:  בתוספת ל-16 מורים הקיימים היום אנחנו צריכים לגייס עוד ארבעה

זאב אלקין: עוד ארבעה להרחבה

מעוז ביגון: כן, כי יש לנו מורים בהמתנה

זאב אלקין: זה 20%

עודד פורר: כרגע יש 18 מורים וארבע עוזבות

דורית חורש: לא, עוזבות שתיים ואני צריכה עוד שתיים

דורית חורש:  בהתאם לכיתות הלימוד כמובן, אם היו לי יותר כיתות אולי יכולתי יותר, אבל בהנחה שנוכל לנצל את הכיתות גם ללימודים בבוקר וגם ללימודים בערב אז אם יהיו לנו יותר מורים נוכל לתת יותר מענה

דורית חורש:  כרגע, במצב ההרשמה כיום, בערך כל שבועיים יש לי צורך בכיתה

דורית חורש:  אם בעבר פתחנו כיתה פעם בחודש, עכשיו פעם בשבועיים פחות או יותר יש לי צורך בכיתה, לפעמים אפילו כל שבוע, תלוי במצב של העלייה

דורית חורש:       אנחנו ממש רוצים לארח אתכם גם בכיתות

דורית חורש:  אתם באתם הרבה יותר ממה שחשבתי, אני שמחה, שלא תחשבו שזו תלונה, אנחנו התכוננו גם למצב הזה אז אנחנו נתחלק לשתי כיתות

מעוז ביגון: דורית, רק אני אומר שאנחנו לא לבד פה במערכה הזאת, גם הסוכנות היהודית וגם משרד הקליטה והעירייה והכול, משימה כזאת לא מרימים לבד

מעוז ביגון:  רוב השותפים נמצאים פה סביב השולחן הזה, חשוב להגיד, בסוף זו משימה אחת והעולים הם במרכז וכל השותפים צריכים לרכז מאמצים ולהצליח במשימה הזאת ובאולפן הזה, גם בעוד אולפנים אבל באולפן הזה עושים את זה בהצלחה רבה, לא רק לאולפנים ראשוניים, גם לאולפני המשך, אולי דורית אחר כך תרחיב, גם לרופאים, גם למורים, גם למקצועות נוספים

זאב אלקין: מעוז, עם כל מה שאמרת על השותפים בסוף המורים זה באחריות שלכם 100%

מעוז ביגון: לגמרי לגמרי

זאב אלקין: לכן אם הנושא שדיבר עליו יו"ר הוועדה לא ייפתר זה לא יעזור, השותפים לא יחליפו אתכם

עודד פורר: זה גם המורים וגם המתקנים באחריות משרד החינוך

מעוז ביגון: לא, המתקנים זה באחריות משרד הקליטה באמצעות הסוכנות היהודית

אורלי פרומן: פה ספציפית זה מתקן בבעלות הסוכנות היהודית, אבל גם התפעול הוא בכל האולפנים בארץ באחריות משרד החינוך

אורלי פרומן:  גם את זה העלינו בוועדה מספר פעמים, שהיום קשה לחתום על הסכמים עם מתנ"סים ועם גופים פרטיים כיוון שהם אומרים ש-500 שקלים למשתתף שאנחנו משלמים להם לא מספיק להוצאות וקשה למצוא מקומות נוספים

זאב אלקין: אבל זה לא באחריות של משרד החינוך, זה באחריות של הקליטה

אורלי פרומן: של משרד הקליטה, אנחנו עושים, הסוכנות היהודית עושה את זה בתקציב משרד הקליטה

מעוז ביגון: התקציב הוא מצ'ינג, 50-50, משרד החינוך מעביר למשרד הקליטה, משרד הקליטה מפעיל את זה באמצעות הסוכנות היהודית, זה המעגל

מעוז ביגון:  כיום המצ'ינג, כשמדברים על מצ'ינג זה שניים ורבע מיליון משרד החינוך, שניים ורבע מיליון משרד הקליטה ובפועל שבעה מיליון לפחות אנחנו מוציאים, זאת אומרת הרבה יותר ממה שהיה כשקבעו את זה ב-2012

מעוז ביגון:  עברו מאז 12 שנים

זאב אלקין: כי כמות העולים גדלה

מעוז ביגון: לא, גם תעריף פר עולה

מעוז ביגון:  עשינו תחשיב כמה באמת עולה

עודד פורר: אבל התעריף לא השתנה

מעוז ביגון: התעריף נשאר 500 שקל כשהוא אמור להיות לפחות 800

עודד פורר: לפחות אצלכם אין אינפלציה

מאיר יחיאלי: תמיד חוזרים אחורה לנושא התקציבי, אבל אם אני אתחיל במבט של להסתכל קדימה, נכון, סיימנו חצי שנה בשנת 2023, אנחנו מדברים על מחוז חיפה והצפון, 10,000 עולים הגיעו למחוז חיפה והצפון מתוך 30,000 נכון להיום, לחצי שנה של שנת 2023, אז אנחנו מסתכלים קדימה מבחינת המצב

מאיר יחיאלי:  וכשנדבר על חיפה עצמה, 4,000 עולים מתוכם

מאיר יחיאלי:  מתוך 10,000 שהגיעו למחוז חיפה, 4,000 גרים כאן

מאיר יחיאלי:       התמונה, שכשמתייחסים לנושא של אולפנים ונושא של מורים, בוודאי זה נושא שנצטרך להסתכל קדימה, ואנחנו צריכים לברך על העלייה, זה צד אחד, ובוודאי הנושא של העליתם, הנושא של תקורה או הנושא של עלות, הוא קשור לתקציב וזה קושר בנושא של כל דבר ביחד

עודד פורר: אבל איפה זה עומד מבחינת המשרד?     

מעוז ביגון: מבחינה מקצועית הייתה ועדה בין משרדית של משרד החינוך ומשרד הקליטה והגיעו למסקנות, המנכ"לית הקודמת של משרד החינוך והמנכ"לית של משרד הקליטה, ממש לפני שהם עזבו הם חתמו על ההמלצות

מעוז ביגון:  היו שני דברים משמעותיים

מעוז ביגון:  אחת, האחריות אמורה לעבור למשרד החינוך ושזה לא יעבור דרך דרך דרך, בסוף אנחנו מקבלי השירות, אין סיבה שזה יעבור דרך

מעוז ביגון:       המלצה שנייה, שהיא תלויה בה, אחד תלוי בשני, זה התעריף

מעוז ביגון:  אם התעריף לא ישתנה, אם משרד החינוך לא ייקח אחריות על זה, מדובר על תעריף מינימלי של 800 שקל במקום 500 שקל, בתעריפים אמיתיים של כמה עולה היום, ניקיון ואחזקה וצרכי משרד וכל הדברים שהמפעיל אמור לתת

מעוז ביגון:  הוא היום מסבסד בעצם, או הסוכנות, לא יודע מי עושה את זה, או משרד הקליטה, אבל בוודאי שזה לא התעריף של 500 שקל

מעוז ביגון:  אם יעלו את התעריף בהתאם למה שבאמת זה עולה, משרד החינוך מוכן ורוצה לקחת אחריות על הדבר הזה

זאב אלקין: ואתם יודעים להתקשר עם הסוכנות בפטור?      

מעוז ביגון: אנחנו לא בטוחים שזה יהיה הסוכנות

מעוז ביגון:  אנחנו כשנפעיל את זה נפעיל את זה או באמצעות הסוכנות או באמצעות כל גוף אחר, אבל נוכל לקחת אחריות במידה שזה יתוקצב כמו שצריך

מעוז ביגון:  אצלנו מוכנים לקחת אחריות, אבל צריך שזה יתוקצב כמו שצריך

עודד פורר: פטור של הסוכנות אגב חל על כל משרדי הממשלה, הוא לא חל רק על משרד הקליטה

מעוז ביגון: כן, אנחנו יכולים להתקשר עם הסוכנות, אבל זה לא בהכרח

עודד פורר: אבל גם משרדי הממשלה האחרים יותר פשוט להתקשר להם להתקשר עם הסוכנות מאשר עם משרד הקליטה

מעוז ביגון: בגלל ההיקפים

עודד פורר: משרד הקליטה עושה יותר קשיים משפטיים

אורלי פרומן: אולי נציין גם שיש פה שלושה אולפנים שפועלים בעיר חיפה, זה לא היחיד

דיאנה ארליך: ארבעה

מעוז ביגון: אורלי אמרה נכון, אם אנחנו מדברים על דיון עירוני אנחנו נמצאים פה בדוגמית, יש לנו ארבעה אולפנים פה בעיר חיפה, זה אחד האולפנים

דיאנה ארליך: יש לנו ארבעה אולפנים בעיר חיפה, אולפן עציון כרמל, אולפן אבא חושי, אולפן בית ארדשתיין

עודד פורר: יש את המרכז שהוא כל מחלקת הקליטה

דיאנה ארליך: בית ארדשתיין

עודד פורר: גם שם יש אולפנים

דיאנה ארליך: בית ארדשתיין ויש לנו גם אולפן חניתה, שזה לעולי אתיופיה, מרכז קליטה לעולי אתיופיה, כך שיש לנו ארבעה אולפנים רק בעיר חיפה, בעיר עצמה, יש לנו קרוב ל-60 כיתות

עודד פורר: כמה עולים מצרפת יש בעיר?      

ג'נה אסולין: כמעט שאין, אולי 30 בשנה מגיעים

עודד פורר: המשרד משקיע הרבה היום

ג'נה אסולין: עכשיו משקיעים הרבה ואמורים להגיע בספטמבר, בונים להם תכנית תעסוקתיות מיוחדות ומתחילים להביא קבוצות גם דוברי ספרדית וגם מצרפת

עודד פורר: דברים נוספים?      

דורית חורש: אולי הייתם רוצים לשמוע מורה שתספר קצת, ממש בקצרה על עצמה

עודד פורר: בבקשה

קטי שגב: שלום

קטי שגב:  אני קטי שגב ואני מדריכה פדגוגית כאן באבא חושי במחוז חיפה והצפון

קטי שגב:  אני 15 שנה מורה לעברית ולרוב כשאני רוצה להראות אווירת אולפן אני מעבירה סדנה של דנית בדנית

קטי שגב:  אני מלמדת אנשים דנית בשפה הדנית, כדי שהם יבינו מה זה ללמוד עברית בעברית

קטי שגב:  אני לא אעשה לכם את זה, אבל אני רוצה שתדעו מה זה אולפן

קטי שגב:  זה פשוט דבר שהוא קסם

קטי שגב:       אני בוגרת תואר ראשון באוניברסיטה העברית לפסיכולוגיה ולשון עברית, אני בוגרת תואר לחקר המוח באוניברסיטת תל אביב ואני כל יום בוחרת לעבוד בעבודה הזאת כי אני מאוד אוהבת אותה וזה פשוט חבל, מה שעודד פורר אומר, שהאולפנים האלה עומדים להיסגר

קטי שגב:  קשה לנו לגייס מורים

קטי שגב:       אני אעמוד כי אני רגילה להיות מורה ולא רגילה לשבת ולהתכווץ

קטי שגב:  מה שאני אומרת זה שעבדתי בהרבה מקומות של הוראת עברית, עבדתי בירושלים באוניברסיטה העברית, עבדתי באולפנים פרטיים, עבדתי בשלל מקומות, בבית ספר רוטברג בירושלים ביחידה לעברית, ובאמת יש כאן משהו מיוחד שחבל לוותר עליו

קטי שגב:  האנשים שעובדים כאן, האנשים שמגיעים ללמוד כאן, המקום שמתנהל לא כעסק שרק רוצה להרוויח אלא כמקום שנועד עבור התלמידים, מקום שרואה את עצמו כשליחות

קטי שגב:      אני זוכה כל יום לעבוד במקום כזה ואני בוחרת כל יום לעבוד במקום כזה ולהרגיש את הקסם הזה שיש באולפן

קטי שגב:  היום בחברות הכי גדולות, במיוחד בחברות ההייטק, מספקים לעובדים כל מה שאפשר כדי שהם ירגישו את הקסם הזה, עושים להם סדנאות וגיבוש ויוגה, רק שיהיה להם כיף

קטי שגב:  לנו, למורים באולפן, כיף כל יום

קטי שגב:  מאחר שאני עוסקת בחקר המוח אני תמיד מדברת על ההורמונים שמופרשים ויש לנו כאן באולפן את הורמון האהבה, הורמון הסיפוק, האוקסיטוצין, הדופמין

קטי שגב:  אנחנו מרגישים כאן טוב באולפן כל יום ולכן אנחנו בוחרים לבוא לעבוד בעבודה הזאת

קטי שגב:       אבל, ויש כאן אבל גדול שחשוב לדבר עליו, כשנכנסתי לעבודה כאן באגף לחינוך מבוגרים במשרד החינוך ובאתי מהאוניברסיטה העברית, ידעתי שמחכה לי משהו באופק, אופק חדש, ידעתי שאנחנו עומדים להיכנס להסכם שכר

עודד פורר: מתי זה היה?      

קטי שגב: זה היה לפני עשר שנים כשנכנסתי לכאן ואנחנו פשוט מחכים ומחכים

עודד פורר: התקדם יפה

קטי שגב: כמו שאני אומרת, כבוגרת האוניברסיטה העברית, אוניברסיטת תל אביב, אני יוצאת 8200, לא חסרים לי מקומות לעבוד בהם, אני ממש מתרגשת כשאני מספרת על המקום הזה כי הוא ממש חלק גדול מהלב שלי

קטי שגב:  אני אוהבת לעבוד כאן, אבל אני רואה כל יום אנשים שבוחרים לעזוב את העבודה הזאת, שלא ממשיכים כי הם לא מסוגלים עם יוקר המחיה ועם השכר שנשחק ונשחק

קטי שגב:       וגם מעבר לשכר חשוב להגיד שכשמשדרים לנו שאנחנו מורים שלא נכנסים להסכם שכר אנחנו מורים ששווים פחות

קטי שגב:  האדם נמדד גם על ידי הקריטריון של השכר ואי אפשר להתעלם מהעניין הזה

קטי שגב:  זה גורם כל כך חשוב בתפיסה שלנו את עצמנו

קטי שגב:  אף אחד לא ירצה לעבוד בעבודה שבה אומרים לו אתה שווה פחות, אתה מורה ששווה פחות

קטי שגב:  ואם תסתכלו על הנתונים, יש לנו המון מורים שהם בעלי תארים שניים, אנשים משכילים, אנשים איכותיים

קטי שגב:  אני יודעת שאני לא הייתי מסוגלת לעבוד עם אנשים שהם לא ברמה מאוד גבוהה

קטי שגב:  יש כאן אנשים נהדרים ואנחנו כאן כל יום יוצרים את הקסם הזה באולפן, עובדים עם האנשים, מרגישים טוב עם עצמנו ורוצים להמשיך לממש את החזון הציוני כל יום

קטי שגב:  אין לנו אפשרות לעשות את זה אם השכר לא יעלה

קטי שגב:       וגם אם אני אחליט, כאדם פרטי, להישאר פה המקום לא יישאר אותו דבר כשאנשים עוזבים ועוזבים וקשה לגייס מורים חדשים, כי המורה מסתכל על התנאים שמחכים לו ופשוט לא רוצה להיכנס לדבר הזה

קטי שגב:  אלה היו המילים שלי כמורה שמלמדת כאן כל יום, תודה שהקשבתם

עודד פורר: תודה רבה

זאב אלקין: כמה זמן המתנה היום פה ספציפית? בן אדם שנרשם ורוצה ללמוד פה, בממוצע?      

דורית חורש: כרגע, בגלל שאנחנו פותחים כיתות בספטמבר אז מי שרשום עד לפני שבועיים נכנס לכיתות בספטמבר

זאב אלקין: אבל הראשונים, ממתי הם מחכים?      

דורית חורש: לא, הם לא מחכים, מי שנרשם ביוני ילמד בספטמבר

זאב אלקין: זאת אומרת מי שנרשם במאי כבר נכנס למערכת קודם?      

דורית חורש: נכון

דורית חורש:  עד יוני פתחנו כיתות ולא הייתה לנו רשימת המתנה

דורית חורש:  היום יש לי רשימת המתנה של כ-120 אנשים שנרשמו מאמצע מאי ויוני, כמו שאמרתי, בערך כל שבועיים כיתה

עודד פורר: ומי שיגיע בחודש הבא, במהלך יולי?      

דורית חורש: גם עכשיו חסרות לי מורות לספטמבר, מה שיהיה אחר כך אתם יכולים לעשות את החשבון לבד

דורית חורש:  אני רוצה להוסיף לדברים של קטי - - -     

עודד פורר: אין גם את מענק ההסתגלות לעולים מרוסיה ומאוקראינה

עודד פורר:  לאוקראינה השאירו את מענק ההסתגלות?      

זאב אלקין: לא, ביטלו לכולם

דיאנה ארליך: צריך גם להוסיף משהו מאוד חשוב, אם אנחנו לא נחתום על ההסכם עכשיו, בקרוב, ממש כמו שאתה אומר, תוך שבוע, אנחנו צריכים להיערך למערכות חדשות של אופק חדש ואנחנו פשוט לא נוכל לעשות את זה

עודד פורר: אבל השאלה שלי היא, עוד פעם, השר שלך יודע את זה?      

דיאנה ארליך: אני מקווה

עודד פורר: שר הקליטה יודע את זה? שר האוצר יודע את זה? אני מדבר איתם במליאת הכנסת, אני יודע מתי מישהו נמצא בתוך אירוע, אנחנו יודעים להבין מתי מבינים שאנחנו בתוך אירוע

עודד פורר:  מה שאני ניסיתי להבהיר בישיבה האחרונה, ואני אומר את זה עוד פעם, אנחנו בתוך אירוע, אנחנו באירוע מאוד מאוד קשה, לא רק בהיבט של האולפנים, בהיבט של מענק ההסתגלות, בהיבט של וון סטופ שופ

עודד פורר:  לא יודע, אצלך היה מרכז שהסתיים

דיאנה ארליך: זה הסתיים השבוע

מאיר יחיאלי: אנחנו לא מגדירים את זה הסתיים, אנחנו אישרנו עכשיו שבועיים באשדוד, אחרי זה שבועיים בחדרה

עודד פורר: כן, אבל ככל שלא תודיעו ל-13,000 המשפחות שממתינות ברוסיה לתור כדי להתראיין ב'נתיב'

מאיר יחיאלי: הן כבר מגיעות

עודד פורר: לא, הן ממתינות לריאיון ב'נתיב'

עודד פורר:  הן לא מגיעות עם נעמ"ת, הן לא מגיעות לפה כי מבחינתם הם יודעים שנגמר המנגנון של go no go

עודד פורר:  הן ממתינות ברוסיה

עודד פורר:  היום תבקש ריאיון, עוד שמונה חודשים, ואנחנו לא במצב סטנדרטי

עודד פורר:  מתנהלים פה כאילו המצב הוא סטנדרט, אנחנו רחוק מהסטנדרט

עודד פורר:  הסיפור של השבוע הזה הוא קריטי

עודד פורר:  כשאני התחלתי את הדיונים על האולפנים בינואר הקריטי היה סוף מרץ

עודד פורר:       מזיזים כל פעם את הקו האדום, אבל מבחינתי חצינו אותו כי אין שום סיכוי שאת תצליחי לגייס מורים לספטמבר

עודד פורר:  אני אומר לך את זה כמעט באחריות, גם אם יהיה לך הסכם שכר מחר בבוקר

עודד פורר:  אני לא רואה אותך מגייסת ארבעה מורים בחודש יולי לעבודה בחודש ספטמבר

עודד פורר:  אם תצליחי אני מוריד את הכובע, לא פשוט

דורית חורש: זה ממש בעייתי

דורית חורש:  אני רוצה להדגיש גם את הלמידה הדיפרנציאלית שנפגעת, אנחנו לא יכולים לתת כמו שצריך, כמו שאנחנו רוצים, כמו שקטי אמרה, אנשים באים לכאן עם הלב ועם הנשמה, אבל הרבה פעמים נאלצים לעבוד בעוד עבודה כדי להתפרנס ולא יכולים לתת את המענה הדיפרנציאלי לעולים

דורית חורש:  אנחנו מלמדים בכיתות הטרוגניות, גם רב גילאיות וגם לא כולם באים מאותו רקע והאולפן נותן מענה לכולם

דורית חורש:  אז לפעמים צריכים עזרה ובאופק חדש זה לא בא רק עם תוספת למשכורת, זה גם בא עם שעות דיפרנציאליות ושעות שהייה ושעות פרטניות עם אפשרות באמת לעזור לעולים כמו שצריך, כמו שאנחנו רוצים לתת להם

דורית חורש:  אז היום זה מסתמך רק על הרצון של המורה ועל הרצון שלה, אבל זה לא חלק מהמשרה

דורית חורש:       מעבר לזה שהעולים שמגיעים היום הם לא מגיעים אחרי שהם עושים עבודת הכנה הרבה פעמים לעלות לישראל, או עם איזה שהוא חיבור גדול מאוד לישראל, אז האולפנים הציבוריים נותנים באמת מעטפת רחבה של תרבות, מסורת וחיבור לחברה וקהילתיות וגם קהילה בפני עצמה

דורית חורש:  כשאני מקבלת כיתה חדשה אני אומרת להם: ברוכים הבאים הביתה

דורית חורש:  זה בית, זה משפחה פה, אנחנו המשפחה שלהם, אנחנו קולטים אותם ואנחנו עוזרים להם בעוד הרבה מקומות להתנהל, להסתגל

דורית חורש:       הרבה מהעולים מתארחים אצל המורות, מתארחים אחד אצל השני

דורית חורש:  אנחנו כמובן עורכים טקסים וחוגגים את החגים

דורית חורש:  ועכשיו כשמשרד הקליטה חידש את הסיורים לירושלים אנחנו יוצאים וזה חיבור מדהים, גם למסורת וגם לקהילה

מאיר יחיאלי: חייבים להתייחס אל מניפת הסיוע בנושא של האולפנים, אחד זה נושא אולפני א', דבר שני זה הנושא של אולפנים פרטיים ודבר שלישי זה הנושא של בחינה ומתקדמים גם באפשרויות נוספות של למידת השפה העברית

מאיר יחיאלי:  זה חלק שהמשרד בוחן את כל האפשרויות ביחד

מאיר יחיאלי:  צריך לקחת לתוך הפרמטרים, לתוך התמונה, גם את שוברי האולפן, מה שנקרא אולפנים פרטיים, שזה גם קבוצה נכבדת

מאיר יחיאלי:  זו הרי החלטה של העולה ל - - -      

זאב אלקין: זה בדרך כלל תוספתי, זאת אומרת שהמצב הנורמלי הוא שבן אדם לומד בכזה אולפן ואז אם הוא רוצה להתקדם הוא אחר כך לוקח באולפן פרטי קורס נוסף

מאיר יחיאלי: זה האידיאל, אנחנו רוצים שזה יהיה ככה

זאב אלקין: היום מי שנאלץ להשתמש בשובר שלו בגלל שפה יש המתנה לא תיתנו לו שובר שני, הוא ינצל את הזכות שלו בשביל אולפן בסיסי במקום אולפן מתקדם

מאיר יחיאלי: לא א', מתקדם

זאב אלקין: אבל אין כמעט קבוצות מתקדמים באולפנים הרגילים

עודד פורר: אתם פשוט עוד לא הגעתם לבעיה הזאת

עודד פורר:  מה שקורה, בסוף אחת משתיים, או שהעולה עוזב, כי הוא לא נקלט פה, כי אין לו שפה ואין לו עבודה והוא לא יכול לממש את היכולות שלו פה כשהשפה זה המחסום המשמעותי

עודד פורר:  זה אחת

עודד פורר:  או שהוא למד קצת את השפה, אבל אין לו את היכולת להתקדם ואז הקליטה שלו פה היא הרבה יותר בעייתית

עודד פורר:       בסופו של יום, אני חוזר ואומר, ונסכם בזה את החלק הזה של הביקור כדי שנוכל להספיק לראות את הכיתות, אני אומר את זה בעיקר למשרד הקליטה, אתם נמצאים עם אותו היקף כוח אדם, עם אותן יכולות, פלוס מינוס עם אותו תקציב, רק אתם צריכים לקלוט היום פי שלושה וארבעה יותר עולים ממה שמגיעים בכל שנה

עודד פורר:  ההתייחסות לזה לא יכולה להיות בשוויון נפש

עודד פורר:       אין מה לעשות, כשקבעו ב-2012 את סכום ההשתתפות לאולפן היו פה בערך 18,000-17,000 עולים בשנה, זה מה שהיה אז ב-2012, כשעכשיו אנחנו מדברים על למעלה מ-70,000 עולים בשנה

עודד פורר:  זה יקרה שנתיים רצוף לפחות, אני מעריך שגם השנה יחצו את ה-70,000 עולים, ואת האמת, אנחנו מפספסים כי היינו יכולים להביא גם 100,000

עודד פורר:  אם הייתה פה אווירה של קליטה ושל אירוע היינו יכולים להביא 100

עודד פורר:  מה אנחנו מפספסים? אנחנו מפספסים את מה שהרווחנו מהעלייה לפני 20 שנה, את הרפואה, את ההנדסה

עודד פורר:  אני לא מדבר גם בהיבט הדמוגרפי והיכולת שלנו להתפרס פה ולשמור על צביונה של מדינת ישראל

עודד פורר:       לאולפנים, מעבר לאולפנים הפרטיים, יש חשיבות מאוד גדולה במניפת הקליטה

עודד פורר:  יש חשיבות גדולה

עודד פורר:  אני לא נזקקתי לאולפן, לא הייתה לי את הזכות לעלות לארץ

עודד פורר:  יש מצווה של עלייה לארץ, אני לא יכולתי לממש אותה

זאב אלקין: לי גם הייתה הזכות, אבל גם לא נזקקתי

עודד פורר: אבל כשאני מדבר עם עולים שעברו אולפן, החוויה הזאת, גם מי שעבר את זה לפני 20 ו-30 שנה, זאת החוויה שלו מבחינת הליך הקליטה, המרכזית, בהוויה הישראלית, במורשת, בציונות, בחיבור לכל מה שנקרא מדינת ישראל, בחברים

עודד פורר:  לצערי התחושה היא שכרגע מדינת ישראל זורקת את זה לפח

עודד פורר:       יש פה שלושה דברים, אנחנו נוציא את זה גם בסיכום הדיון, שחייבים לקרות פה מהר מאוד

עודד פורר:  האחד זה איחוד האחריות תחת כובע אחד בהיבט גם של המתקנים, החלוקה הזאת, זה וזה וזה, זה מתכון לבעיות

עודד פורר:  שתיים זה העלאת התעריף ושלוש זה הסכם השכר

עודד פורר:  אני יודע גם מה קורה במשא ומתן, אין באמת מחלוקת גדולה שם, פעם אחת שיישבו שר חינוך, שר אוצר ושר קליטה, בישיבה של חצי שעה הם סוגרים את האירוע

עודד פורר:  זה מה שצריך, חצי שעה ששלושתם נמצאים בחדר עם רצון לסגור את האירוע, זהו, זה הכול

עודד פורר:       אני לא בטוח שיש רצון לסגור את האירוע

עודד פורר:  המסקנה שלי, אמרתי אותה ביום רביעי, היא לא השתנתה, אין רצון לסגור את האירוע

עודד פורר:  אין באמת רצון שיהיה הסכם, זאת התחושה שלי, כי אם היה רצון, כשממשלה רוצה שמשהו יקרה הוא קורה, בטח בטווחי הזמנים האלה

עודד פורר:  אחרי חצי שנה של בלבולי מוח, אחרי שישבו מזכ"לית הסתדרות המורים עם הממונה על השכר וישבו והלכו וחזרו, נשארו שם ניואנס אחד או שניים קטנים

עודד פורר:  אם רוצים גומרים

דורית חורש: אנחנו אופטימיים

דורית חורש:  יש גם כיתות שמחכות

דורית חורש:  יש לנו כיתה אחת של תלמידים מתקדמים וכיתה אחת שהתחילה ממש מאפס ומסיימת ביולי

דורית חורש:           (בהמשך הסיור – בכיתות)     

עודד פורר: איך אתם בעברית?      

תלמיד באולפן: בסדר

עודד פורר: כמה זמן אתם באולפן?      

תלמיד באולפן: ארבעה חודשים

עודד פורר: אני עודד פורר, יושב ראש ועדת עלייה וקליטה של הכנסת, חבר הכנסת זאב אלקין

תלמידים באולפן: נעים מאוד

חנה-תלמידה באולפן: שלום, שמי חנה, אני פה באולפן מלפני ארבעה חודשים, גם עליתי לישראל לפני ארבעה חודשים

חנה-תלמידה באולפן:  היה לי מזל שמצאתי מקום באולפן

עודד פורר: באמת מזל

חנה-תלמידה באולפן: אנחנו שמחים כי עכשיו אנחנו יכולים ללכת לסופרמרקט, לקופת חולים, למשרדי הקליטה

עודד פורר: ומשרד הפנים

חנה-תלמידה באולפן: כן, ואנחנו יכולים לדבר עם אנשים בעברית

זאב אלקין: כשבאת ידעת עברית קצת?      

חנה-תלמידה באולפן: לא

זאב אלקין: כל זה פה?      

חנה-תלמידה באולפן: הכול היה פה באולפן

עודד פורר: מאיפה עלית?      

חנה-תלמידה באולפן: מקולומביה, דרום אמריקה

עודד פורר: איפה בקולומביה?     

חנה-תלמידה באולפן: מברנקייה

מורה באולפן: והיא לא סיפרה על עצמה שהיא רופאת שיניים

חנה-תלמידה באולפן: כן, אני רופאת שיניים

עודד פורר: יש לך עוד את הליך הרישוי לעבור?      

חנה-תלמידה באולפן: כן

חנה-תלמידה באולפן:  אני ובעלי גם רופאי שיניים, אנחנו עשינו תרגום להכול, לדיפלומות, ועכשיו כל התעודות במשרד הבריאות

חנה-תלמידה באולפן:  אנחנו מחכים

מורה באולפן: יש לנו תלמיד בכיתה, הצטרף השבוע, אולי אתם תזהו אותו, נכבה רגע את האור, אולי תצליחו לזהות את זה

מורה באולפן:  אתם מזהים מי זה?      

בסרטון - מסי: מה נשמע? אצלי לא משהו, אני חושב שאני חולה, אני לא מרגיש טוב, אני סובל מכאב ראש, כואב לי הגרון, כואבות לי האוזניים, כואבים לי השרירים, כואב לי כל הגוף

בסרטון - מסי:  הייתי בקופת חולים אצל ד"ר לוי, הדוקטור אמר: אני רוצה לבדוק אותך, אתה צריך לנשום עמוק, לפתוח את הפה ולהגיד אה

בסרטון - מסי:  אחרי הבדיקה הוא אמר: אתה צריך לנוח, אתה צריך לשכב במיטה שלושה ימים, אתה צריך לשתות הרבה תה ולאכול אוכל בריא, אתה צריך לישון הרבה, אתה צריך לקחת תרופה פעמיים ביום במשך שבוע, אתה לא יכול לשחק כדורגל, אתה לא יכול להכין שיעורי בית, אתה לא יכול ללכת לאולפן, חבל

בסרטון - מסי:       אני רוצה ללכת לאולפן, אני רוצה לפגוש את החברים באולפן אבא חושי, אני רוצה ללמוד בכיתה של רחל, אני ממש רוצה להכין שיעורי בית, אבל אני לא יכול

בסרטון - מסי:  אני צריך לטפל בעצמי אם אני רוצה להרגיש טוב

בסרטון - מסי:  היי, מה נשמע? אצלי לא משהו

מורה באולפן: אוקיי, אז מסי הצטרף אלינו

מורה באולפן:  מסי עוזר לנו כי זאת מיומנות של האזנה וזה כמובן בבינה מלאכותית

מורה באולפן:  יש תוכנות כאלה מאוד ידידותיות

מורה באולפן:  אנחנו כבר מכירים אותו כאן בכיתה ובהשראת המונולוג הזה אנחנו עכשיו נעשה דיאלוג

עודד פורר: יפה מאוד, שיהיה לכם בהצלחה

עודד פורר:  זכיתם שיש לכם אולפן ללמוד בו, לא לכולם יש

עודד פורר:           (בהמשך הסיור – כיתת מתקדמים)     

עודד פורר: שלום לכולם

עודד פורר:  אתם יודעים מי אנחנו?     

תלמיד באולפן: כן

עודד פורר: אני חבר הכנסת עודד פורר, יושב ראש ועדת עלייה וקליטה, חבר הכנסת זאב אלקין, ובאנו לביקור פה, ללמוד על האולפן

עודד פורר:  אתם אולפן של מתקדמים?      

מורה באולפן: כן

עודד פורר: זה מקצועי כבר?      

מורה באולפן: לא, לא מקצועי, זה כיתת המשך שקולטת תלמידים שהם ברמות ביניים, ג'-ד' זה נקרא, א'-ב' הן ראשוניות

מורה באולפן:  בדרך כלל פה זה ג'-ד', זאת המטרה, שהם מגיעו ל - - -      

עודד פורר: כמה זמן אתם בארץ?      

דורית חורש: הכיתה הזאת קולטת כל הזמן תלמידים

דורית חורש:  הכיתה הזאת לא נפתחת ביום אחד, היא כל הזמן קולטת תלמידים, מי שמגיע, בודקים את הרמה ואם הוא מתאים ללמוד פה - - -     

עודד פורר: יש כאלה שהגיעו ברמה כבר של ג'-ד'?     

זאב אלקין: אלה שלמדו שם

דורית חורש: רובם מגיעים באיזה שהוא מקום של ב' פלוס, ג', והם ניגשים למבחנים ל-ג'-ד' עם מטרות שונות, רובם אקדמאים, אבל הם מסיימים את הקורס בזמנים שונים

זאב אלקין: כמה כאלה כיתות יש פה עכשיו?      

דורית חורש: כאלה כיתות שתיים, אחת שמכוונת ל-ג' ואחת מכוונת ל-ד'

עודד פורר: יש פה אולפן מקצועי גם?      

דורית חורש: האולפנים המקצועיים הם בערב, האולפנים התעסוקתיים הם אחר הצהריים, זה אולפני המשך

עודד פורר: ויש לכם פה?      

דורית חורש: כן, יש לנו שלוש כיתות כאלה

זאב אלקין: כיתה כזאת עובדת גם חמישה ימים בשבוע?      

דורית חורש: כן, זה אולפן ראשוני, הם מקבלים אותו דבר, 500 שעות, שזה כמובן לא מספיק

עודד פורר: אתם הייתם באולפן א' או שישר נכנסתם לאולפן הזה?      

דורית חורש: חלק היו, חלק לא, זה שונה

דורית חורש:  כשהם מגיעים לאולפן אנחנו עושים להם מבחן

דורית חורש:  חלק היו בתכניות 'מסע' או למדו ב'נתיב'

מורה באולפן: אתם מוזמנים לשאול אותם, הם יודעים לדבר

עודד פורר: אנחנו שואלים, הם מתביישים

דורית חורש: יש תלמידים שלא יתביישו והם התכוננו לדבר איתכם

עודד פורר: מי לא מתבייש ורוצה להציג את עצמו, מאיפה הוא בא? בבקשה

תלמידה באולפן: אני לא שמעתי את השאלה

עודד פורר: תציגי את עצמך, מאיפה באת, כמה זמן את בארץ

תלמידה באולפן: עליתי לארץ באוגוסט, עם משפחה, עם בעלי והבן

עודד פורר: מאיפה?      

תלמידה באולפן: מרוסיה, ממוסקבה

תלמידה באולפן:  בעלי אחרי חודשיים מצא עבודה, עכשיו הוא עובד בחברה בין-לאומית, אנבידיה

עודד פורר: היינו שם בשבוע שעבר

תלמידה באולפן: הוא מהנדס

תלמידה באולפן:  אני לומדת פה מפברואר, כי למדתי ברוסיה באופן מקוון עד דצמבר

עודד פורר: מה המקצוע שלך?      

תלמידה באולפן: במקצוע הראשון אני מהנדסת, עבדתי 12 שנה טכנולוגיה בבית ספר, לא במקצוע, אז קשה להגיד איזה מקצוע יש לי עכשיו

מורה באולפן: אליסיה מאוד רצתה להיכנס לאולפן

מורה באולפן:  היא נכנסה לרשימת המתנה, אבל היא לא ויתרה, היא הייתה ממש עקשנית, היא פשוט, לא היה לי מישהו שיענה לטלפונים כי אני לא דוברת רוסית והרבה טלפונים מגיעים ברוסית, אז היא פשוט התיישבה והתחילה לענות לטלפונים, עד שאמרתי לה: טוב, בסדר

דורית חורש: אבל אני חייבת לחדד, כדי להגיע לרמה הזאת 500 שעות זה לא מספיק

דורית חורש:  אתה מבין שמינימום, על פי כל המחקרים, הם צריכים ללמוד 1,000 שעות

דורית חורש:  1,000 שעות כדי להגיע לרמה הזאת שהיא רמה ג', כך שאתה רואה פה כיתה של אנשים שלמדו כבר לא במסגרת שלנו, או בצורה מקוונת, או בצורה אחרת, או עם איזה שהוא ידע קודם, אבל האולפן נותן 500 שעות וזה לא מספיק כמובן

תלמידה באולפן: אנחנו לומדים הרבה בבית

תלמידה באולפן:  יש עכשיו אפשרויות, אפשר להסתכל על סרטים, סרטונים, וגם הרבה תכניות, אז זה לא רחוק

תלמידה באולפן:  עכשיו זה אפשרי

זאב אלקין: למדת עוד במוסקבה או שכל העברית מפה?      

תלמידה באולפן: לא, אני במוסקבה לא למדתי כי יש לי סיפור גדול, שאני סיימתי את בית הספר בישראל בתכנית נעל"ה, סיימתי ב-1998 וחזרתי למוסקבה

קריאה: את לא רוצה להיות מורה לעברית?      

תלמידה באולפן: לא, 25 שנים לא דיברתי, לא שמעתי, לא קראתי בעברית כלום, אז אני צריכה עכשיו תזכורת להכול

תלמידה באולפן:  אני חושבת שבשבילי זה יותר קל מכל הקבוצה אולי

עודד פורר: יפה

עודד פורר:  נשמע אותך גם

תלמידה באולפן: שלום לכולם, שמי דליה, אני עליתי לישראל בסוף אפריל, לפני שנה, אני עליתי מאוקראינה, עם שני הילדים שלי

תלמידה באולפן:  בדיוק לפני שנה אני התחלתי ללמוד ברמה א', התחלתי ללמוד מאפס, מהאותיות, מהתחלה, ואני חושבת שהתקדמתי

עודד פורר: העברית שלך מצוינת

תלמידה באולפן: תודה

תלמידה באולפן:  אני מאוד רוצה לחזור לרפואה פה, כי באוקראינה אני עבדתי עם אנשים שסבלו מהתמכרות לסמים קשים

תלמידה באולפן:  מאוד מקווה לחזור, מאוד מקווה להסתדר בארץ, יש לי רצון גדול להצליח

זאב אלקין: כל השנה הזאת את למדת באולפן רצוף, מאז שעלית?     

תלמידה באולפן: לא, אני למדתי קודם באולפן פרטי ברמה א' ונכנסתי לכיתה הזאת

עודד פורר: שיהיה לכם בהצלחה

עודד פורר:           (בהמשך הסיור)     

גיא טננבוים: הוויכוח פה לגבי החניון, או לחילופין להשקיע עוד שבעה מיליון שקל לשטחים ציבוריים

עודד פורר: למה הם צריכים חניון למקבץ?      

גיא טננבוים: לא למקבץ, יש תכנית התחדשות עירונית בכל הסביבה הזו

גיא טננבוים:  התכנית להתחדשות עירונית לא תומכת בכל החניות שצריכים ואז הם אומרים: יש לנו תכנית ישנה של 149 חניות פה, שהיא תכנית בתקן של שנות ה-90, רק הבעיה היא שהבניין אמור להיבנות פה בריבוע הקטן הזה, איפה שהעצים, וכל השטח שם אמור להיות מפותח לטובת העירייה, שזה שטח של העירייה, ובקצה הרחוב שם, ברחוב המגנים, יש היום תחנה של מטרונית, רכבת קלה, סוג של רכבת קלה

גיא טננבוים:  היום כבר לא צריך את תקן החניה הזה

זאב אלקין: היא אומרת: תבנו לי את החניה, אני אאשר לכם - - -     

גיא טננבוים: בדיוק, אין צורך תכנוני ואז הם אומרים אין בעיה, אתה לא רוצה לבנות, כי באמת אין היגיון ל-149 חניות, אנחנו מוכנים להמיר את המטלה הציבורית שאנחנו מטילים עליך, לבנות נגיד ארבעה גני ילדים או וואט אבר

זאב אלקין: הם רוצים שעמיגור ישקיע - - -     

עודד פורר: ואם אתה תבנה את החניון, הוא שלך?      

גיא טננבוים: הוא שלי, אבל אין לי כסף

עודד פורר: לא, אני שואל, אתה תוכל לגבות עליו כסף?      

גיא טננבוים: אני אוכל לגבות, זה מה שמהנדס העיר הציע לי והראה לי את המיליונים, רק הבעיה היא שהסוכנות היהודית, עמיגור, אנחנו לא יזמים שעושים דברים מהסוג הזה ואנחנו לא יודעים לגייס כספים

גיא טננבוים:  אתם יודעים בדיוק את המודל הכלכלי שלנו, כל דרישה, שקל אחד נוסף, זה בנייה תקציבית, בסופו של דבר אנחנו צריכים להביא או המשרד צריך להביא

זאב אלקין: יש הרבה הסכם בין שיכון לעמיגור, זה עוד מהסבב הראשון, זה הסכם 2015, כשאני הייתי שר הקליטה

עודד פורר: כשאתה היית שר הקליטה על 4,000 יחידות דיור - - -     

זאב אלקין: לא, 2,650

גיא טננבוים: בדיוק, רק כדי שתבינו מה העירייה מפסידה, ככה זה אמור להיראות

עודד פורר: כמה מקומות חניה?      

גיא טננבוים: הם רוצים 296 מקומות חניה, זה עולה בסביבות 17 מיליון שקל

גיא טננבוים:  הם מוכנים באצילותם להמיר את הדרישה של 296 מקומות חניה בבערך 500-450 מטר של שטחים ציבוריים, שזה נשמע הרבה יותר הגיוני, וזה עדיין עולה לי שבעה מיליון

עודד פורר: הפתרון שלכם הוא לעשות ג'ואינוונצ'ר עם יזם שייקח את החניון

גיא טננבוים: לא, הפתרון שלנו זה שהעירייה תשנה את הדבר הזה

עודד פורר: שהעירייה תיקח את זה, אפילו שהחברה הכלכלית יכולה להיות, חניון שווה כסף

עודד פורר:  אם זה חניון שאתה יכול להשכיר את החניות זה שווה כסף

עודד פורר:  יכולה לבוא החברה הכלכלית של העירייה לעשות את החניון הזה כחניון שלה

גיא טננבוים: אמרתי לה, אם הוא מביא כסף אדרבא ואדרבא

עודד פורר: שיהיה חניון שלו ושירוויח מזה כסף

גיא טננבוים: הדיבור שלנו הוא דיבור יזמי, בוא ניתן לך עוד זכויות ותעשה מיליונים, אין מיליונים

גיא טננבוים:  גם אין לי מיליונים וגם אני לא יודע לגלגל את העלויות האלה על הדיירים

גיא טננבוים:               (בהמשך הסיור – עיריית חיפה)     

עודד פורר: אנחנו בסיור של ועדת עלייה וקליטה בחיפה, היינו באולפן אבא חושי, קיימנו שם ישיבה בנושא אולפנים, עכשיו כאן בעירייה ואנחנו נמשיך אחר כך למקבץ דיור נאות כרמלי, לראות את המבנה

עודד פורר:  חבר הכנסת זאב אלקין, הוא גם יושב ראש ועדת המשנה לדיור בהקשר של עלייה וקליטה בוועדת עלייה וקליטה, הוא גם היה שר השיכון, אז הוא גם קצת זוכר עוד משהו מאז, זאת הבעיה של כל מי שמגיע לישיבות אצלו

עודד פורר:  אם את רוצה נעשה איזה שהוא סבב

עינת קליש רותם: קודם כל ברוכים הבאים, אנחנו בחיפה היום עם הקליטה לדעתי הכי גדולה בארץ, נכון?      

עודד פורר: כן

עינת קליש רותם: מבחינת מספרים, בערך 10,000

עינת קליש רותם:  תיכף גם רותי תוכל לעדכן, אני מקווה שהנציג שלנו לקליטת עלייה יגיע

עינת קליש רותם:  אתם תיכף תציגו לנו מי נמצא פה, קודם כל אני רוצה לברך אתכם

עינת קליש רותם:  כשהתחילו כל המתחים הידועים ברוסיה, אוקראינה ובכלל כשאנחנו הבנו שאנחנו ניצבים בפני גל הדבר הראשון שעשינו זה לרכז פה בחדר הזה את כל הגורמים המקצועיים ואמרנו להם תעשו כל מה שצריך בשביל שיגיעו לפה כמה שיותר

עינת קליש רותם:  יש לנו מערך קליטה מצוין, יש לנו אולפנים מהטובים ביותר, אנחנו ערוכים, נערכנו ואני חושבת שגם רואים את התוצאות בשטח

עינת קליש רותם:       כמובן שיש עוד הרבה דברים שצריך לעשות

עינת קליש רותם:  רק בשבוע שעבר יצא לי לראות, הרווחה והחינוך והעניין של בתי הספר, יש הרבה מאוד שנמצאים פה זמנית ויש כאלה שבאים להשתקע

עינת קליש רותם:  בשבוע שעבר יצא לי להיות במקרה עם קבוצת עולים טרייה שעכשיו עסוקה בעיקר בללמוד עברית, אנחנו לגמרי על הנושא הזה

עינת קליש רותם:       אני אשמח לשמוע מכם מה עוד אנחנו צריכים לעשות כי מבחינתנו זה באמת על סדר היום, אחד הדברים הכי חשובים שיש פה בעיר

עינת קליש רותם:  ניר מריאש, מנכ"ל העירייה וארינה דובקין, היא דוברת העירייה לשפה הרוסית, שבעצם מתלווה אליי לכל הפעילויות שיש והיא גם תוכל לשפוך אור על מה שאנחנו עושים

עינת קליש רותם:  אני מקווה שיגיעו גם מקליטת עלייה ויש פה חלק מהצוותים שלנו, שקמונה וכל מה שקשור לדיור

עודד פורר: אנחנו נחכה גם למהנדס העיר

עינת קליש רותם: אני מקווה שהוא יגיע תיכף, אבל אני אשמח שפשוט נכיר, שאנחנו נדע מי נמצא פה

עודד פורר: נעשה איזה שהוא סבב שכל אחד יציג את עצמו ויגיד כמה מילים

עודד פורר:  מאיר, בבקשה

עודד פורר:       (סבב נוכחות)

יעל הבסי: אני מנהלת קליניקה משפטית לזכויות ניצולי שואה וזקנים באוניברסיטת תל אביב, כל עבודתי עוסקת בדיור ציבורי לזקנים, אני משתתפת קבוע בדיונים של חבר הכנסת אלקין וכשבוועדה מתעוררים נושאים של דיור ציבורי של זקנים אנחנו מגיעים

רותי גולדנברג: אני מנכ"לית שקמונה, שזו חברה ממשלתית עירונית פה בעיר חיפה, באזור

רותי גולדנברג:  המגע שלנו עם הקליטה הוא כמובן גם בדיור הציבורי, יש לנו כ-900 דירות

עודד פורר: שקמונה זה לא המרכז לחקר ימים ואגמים?      

רותי גולדנברג: זה תל שקמונה

רותי גולדנברג:  שקמונה זה שם ישן לחיפה

רותי גולדנברג:  בנוסף אנחנו ניהלנו הרבה שנים בתי גיל זהב והיום יש לנו מקבץ אחד שהוא פה בלב הדר שאנחנו מנהלים אותו, גם לקליטה וגם מטעם אנשי משרד השיכון

רותי גולדנברג:  עוד מגע שיש לנו עם משרד הקליטה, עם ארז ועם אורלי אנחנו עובדים שנים, העולים שמגיעים לאולפן עציון לנים אצלנו, שזה מעונות בבעלות העירייה ואנחנו מנהלים כבר 12 שנה את מעונות הסטודנטים שמאוכלסים בעיקר לסוכנות

ארז שני: אני מנכ"ל חברת עמיגור

ארז שני:  אנחנו פה היום מקווים לשמוע בשורות חיוביות מעיריית חיפה

עינת קליש רותם: על החניון המפורסם

ארז שני: כן

ארטיום חרצ'נקו: פעיל חברתי מחיפה, אני מפעיל הרבה פרויקטים התנדבותיים, לעולים חדשים בעיקר

טטיאנה ג'ון: אני פעילה חברתית בין היתר, ייסדתי המון פרויקטים התנדבותיים ובשנה האחרונה של עליית המלחמה המון פרויקטים לעולים חדשים, לפי הצרכים שלהם, מסיוע הומניטרי עד למועדון שיחה עברית לדוגמה וכן הלאה, כי כידוע המערכות לא יכולות להתגבר והעלייה היא גדולה באמת

טטיאנה ג'ון:  מבורכת, אבל לא היינו ערוכים לעלייה כל כך גדולה, במיוחד אחרי הקורונה והשיתוק הטוטאלי, אז כמובן מתנדבים באים לעזור ולסייע ובשמחה

אורלי פרומן: הסוכנות היהודית, עובדת בתחום הקליטה

אורלי פרומן:  אנחנו מפעילים פה מספר תכניות בעיר, כמו אולפן עציון שדיברתם בו

אורלי פרומן:  יכול להיות שאלעזר אמור להגיע

אורלי פרומן:  בכל אופן יש צעירים מכל העולם שמעוניינים להגיע לחיפה, חסרים לנו מבנים נוספים

אורלי פרומן:    (המשך סבב הנוכחות)

עינת קליש רותם: טוב, נשמח לשמוע מכם

עינת קליש רותם:  אתם יזמתם את הנושא, אנחנו נרשום את כל הנושאים, אני מקווה שנוכל לתת תשובות במיידי ואם לא אז נעביר אליכם בצורה מסודרת

עודד פורר: האמת שהנושא הראשון על סדר היום שעלה, הוא עלה גם בדיוני הוועדה, גם כתבתי לכם בעניין הזה, בסוף כולם אומרים שהשני אשם, אבל דה פקטו יש לדעתי מאז 2015 הסכם בתקציב בין משרד השיכון ובין משרד הקליטה, לדעתי זה היה כשזאב היה שר הקליטה, עוד כשגלנט היה שר שיכון, לבניית מקבץ

קריאה: בבית גיל הזהב

קריאה:  פרויקטים של שיכון

עודד פורר: אני קורא להכול מקבץ, מבנה שנותן לדעתי קרוב ל-220 יחידות דיור לקשישים

עודד פורר:  זה אחד הנושאים הכי משמעותיים מבחינת עלייה וקליטה כי התור של העולים הקשישים לדיור ציבורי הוא תור שנע סביב ה-20,000

עודד פורר:  יש מספרים לפה ולפה, היום זה כבר לא משנה אם זה 25,000 או 20,000, כולם עומדים בתור

קריאה: ברמה הארצית

עודד פורר: כן, וכמובן שבאזורי ביקוש זה הופך להיות יותר משמעותי

עודד פורר:  חיפה היא אחד מאזורי הביקוש

עודד פורר:  מטבע הדברים חיפה תמיד הייתה עיר שקלטה עלייה, היא קלטה במספרים גבוהים תמיד, בוודאי שבשנה האחרונה היא בשיא

עינת קליש רותם: אנחנו לדעתי העיר מספר אחת בארץ

עינת קליש רותם:  אני חייבת להגיד שאנחנו מאוד גאים בזה ואנחנו עשינו עבודה מאוד מאוד קשה בשביל להיות מספר אחת

עינת קליש רותם:  זה לא הגיע סתם, זה לא במקרה

עינת קליש רותם:  זו גאווה מאוד גדולה שלנו

עודד פורר: אז זה אולי הנושא המרכזי שנוגע גם בהחלטות שהעירייה יכולה לקבל כדי לזרז את הנושא הזה

עודד פורר:  הדבר השני זה באמת סוגיות אחרות שנוגעות בעניין הקליטה

עודד פורר:  אנחנו עשינו סיור באולפנים לא סתם, כי יש משבר גדול מאוד באולפנים והנושא של לימודי העברית הוא דרמה והוא קריטי

עודד פורר:  מעבר לזה, מטבע הדברים, מכיוון שאתם בשיא של קליטה אז גם יש פה הרבה מאוד הזדמנויות שהן משמעותיות

עודד פורר:      אם אני מדבר על זה שרק בשנתיים האחרונות כ-500 רופאים עלו לחיפה, זאת אומרת 500 בעלי מקצועות רפואה, השאלה אם נדע לקלוט אותם והם גם ישתלבו או שאחר כך הם יחזרו כי בסוף מי שהוא רופא לא יבלה פה או יעבוד פה במקצועות אחרים, הוא רוצה למצות את הכושר התעסוקתי שלו

עודד פורר:  אז אני חושב שיש פה הזדמנות גדולה

זאב אלקין: זה נושא שהוא נושא ותיק, הוא על סדר היום, כמו שאמרת, כבר כמה קדנציות של כמה שרים

זאב אלקין:  בזמנו היה לנו מפגש עוד בשבתי כשר השיכון על הרבה נושאים, בין השאר גם הנושא הזה עלה שם בפגישה, אבל חשבתי שפתרנו את הבעיה

עינת קליש רותם: אני מבחינתי כן, אני נתתי הוראה לקדם, הבעיה שיש שם בעיות של תקיעות

זאב אלקין: לא, אני לא מכיר - - - הבעיה שעלתה אצלי במפגש ההוא הייתה החניון שעמיגור לא היה לו - - -     

עינת קליש רותם: אני מבחינתי אמרתי שבוודאי לקדם והסבירו לי שזה נוגד תב"ע

עינת קליש רותם:  אני, עם כל הכבוד, לא יכולה לתת הנחיה לעשות משהו שהוא – זה מה שאני יודעת, עד כאן אני יודעת, מאותו רגע זה מהנדס העיר שיסביר לכם, אבל הוא ממני קיבל הנחיה חד משמעית לעשות הכול בשביל לקדם

זאב אלקין: לצערי, נמצא פה מנכ"ל עמיגור

אליהו דובקין: אני רוצה להתייחס כמו שאתה אמרת

אליהו דובקין:  אני עובדת איתם בשיתוף פעולה מלא

אליהו דובקין:  נכון לכרגע אני חושבת שאנחנו היחידים בארץ שעשינו פרויקט של שיווק מקצועות שונים של מועדונים מקצועיים, מה זה אומר? הם בוחרים לפי מקצוע, לצורך העניין פסיכולוגים שהגיעו לשנתיים האחרונות, עושים להם כל מיני כנסים כאלה, מסבירים להם על לימודים, איך הם יכולים להשתלב פה במקצוע

אליהו דובקין:  הם לקחו קלינאי תקשורת, עשו להם מפגש ומלווים אותם לאורך כל הדרך כולל ייעוץ מקצועי, ייעוץ הכשרה בארץ והכול, אני לא יודעת אם זה קיים בערים אחרות

אליהו דובקין:  זה לגבי מה שאמרת על רופאים וכל השאר

ארז שני: אני יכול לחזור לעניין?      

עודד פורר: בבקשה

ארז שני: תודה

ארז שני:  גיא ידידי תיכף יאשים אותי, גיא הוא מנהל אגף ההנדסה אצלנו, סמנכ"ל הנדסה

ארז שני:  ראשת העיר, אני מבקש לומר משהו נורא בסיסי בעניין הזה

ארז שני:  הפרויקט הזה פה, שמטרתו לבנות – דרך אגב, גיא טעה, לא מדובר על 1,000 עולים, תגיד לך פה נציגת משרד העלייה והקליטה שאצלם יש למעלה מ-2,000 איש שרשומים בתור בעיריית חיפה

ג'נה אסולין: 3,400

ארז שני: בבקשה, יותר, זה לא כולל הקריות, ששם יש עוד, רק חיפה

ארז שני:  יש פה תור אדיר לביקוש

ארז שני:  הסוכנות היהודית הציבה קרקע שלה לטובת העניין, השר לשעבר אלקין, עוד בקדנציה הקודמת, הקודמת הקודמת, פעל ליוזמה - - -     

עינת קליש רותם: ארז, אפשר דקה להגיד לך? אני בעד

עינת קליש רותם:  כולנו בעד, רק צריך למצוא את ה – יש איזה שהוא חסם

ארז שני: אני אסביר

עינת קליש רותם: אין? מעולה, אני מה זה אשמח לשמוע שאין

עינת קליש רותם:  אני מצטערת, אבל אמרו לנו שתהיה קבוצה מצומצמת, קבוצה של עשרה אנשים, אז אמרתי שאנחנו קודם כל נבין על מה מדובר

עינת קליש רותם:  לא תיארתי לעצמי שכל הכנסת מגיעה לפה

עודד פורר: קודם כל זה רק שני חברי כנסת

עינת קליש רותם: לא, כל הצוותים

עינת קליש רותם:  זה כבוד, כבוד גדול, אבל אנחנו לא נערכנו

עינת קליש רותם:  זה לא מה שאמרו לנו שהולך להיות, אז אני מצטערת כי היינו נערכים ומביאים לפה גם חצי עירייה

ארז שני: קודם כל, התחלתי, לפני זה אני רוצה להגיד משהו על רותי, מנכ"לית שקמונה, שהיא אחת החברות הטובות המשכנות, עבדנו ביחד רבות, לצערי הרב הם לא המשיכו בבתי גיל הזהב, אבל הם באמת חברה נהדרת

עינת קליש רותם: חבל

ארז שני: חברה נהדרת, עבדנו הרבה מאוד בעירייה יחד, אבל נחזור לעניין

ארז שני:  מדובר בפרויקט לאומי של ממשלת ישראל, זה התחיל עם בניית 2,650 יחידות דיור, וחבר הכנסת אלקין, והשר לשעבר אלקין, דאג ממש בסוף הקדנציה האחרונה להרחיב אותו ל-5,600 יחידות, לעוד 3,000, פרויקט לאומי גדול מאוד

ארז שני:  אנחנו סיימנו כבר 1,400 יחידות בנתניה, בהרצליה פיתוח, בבאר שבע, באשדוד, באשקלון, אנחנו עומדים לסיים עוד 325 יחידות בנתניה ועוד 100 בתל אביב ולהתחיל עכשיו ברחובות

ארז שני:       העיר חיפה, שהתחלנו בה את המגעים לפני כשנתיים בערך, לא התקדמנו כלום

ארז שני:  הדרישות, לא מדובר פה על חוקיות, אנחנו מתכתבים ומתכתבים ומדברים וזה התחיל עם דרישות, משום מה חושבים שחברת עמיגור, שהיא נציגת הסוכנות היהודית, היא חברה יזמית

ארז שני:  אנחנו לא חברה יזמית, אנחנו מוסד ללא כוונות רווח, הבנייה הזאת היא מכספי מדינה ומכספי תרומות של העולם היהודי, תורמים ששמים את היד בכיס ונותנים מ-1,000 דולר עד מיליוני דולרים לטובת העניין

ארז שני:  יש פה תור ענק, הכסף נמצא, פשוט הכסף עומד לטובת הבנייה

ארז שני:       גם אם יש צורך לעיריית חיפה לבנות חניה או גני ילדים, זה לא התפקיד שלנו, זה לא המקום שלנו

ארז שני:  אין פה שום עניין של תקנות, גיא יאשים אותי, אנחנו מבקשים מכם הצהרה היום, הצהרה שלך חד משמעית, שמוותרים על כל הדברים האלה, יוצאים לדרך ונותנים לנו להתחיל את התהליך להוצאת ההיתר והתחלת הבנייה

ארז שני:  אין סיבה שלא יהיו פה עוד 240 פתרונות דיור לקשישים, לניצולי שואה, לעולים חדשים שמשלמים שכר דירה קטסטרופלי בחוץ או שאין להם איפה לגור

ארז שני:  זה לא יכול להימשך ככה, עיריית חיפה יכולה להרשות לעצמה לקדם את זה וכמה שיותר מהר

גיא טננבוים: רק נזכיר עוד שני דברים לגבי חברת עמיגור

גיא טננבוים:  הסברנו את זה גם למהנדס העיר ואנחנו הסברנו את זה גם לך, חברת עמיגור, מעבר לזה שהיא לא יזמית היא לא יודעת לגלגל את העלויות העודפות האלה על ה - - - גם אם מהנדס העיר הרבה פעמים הראה נכונות הדיבור שלו היה כמו דיבור ליזם רגיל: אני אתן לך עוד זכויות אם תבנה, אני אעשה לך עוד – אין לי מה לעשות עם הזכויות האלה, א' זה לא נותן לי עוד רווחים ו-ב', אנחנו עושים פה בנייה תקציבית

גיא טננבוים:  זאב מכיר את זה, גם עודד מכיר את זה, אנחנו לא יכולים להביא עוד כסף לדברים האלה, אנחנו לא מסוגלים להביא עוד כסף לדברים האלה

גיא טננבוים:       המשמעות של הדבר הזה זה להרוג את הפרויקט

גיא טננבוים:  אנחנו מתעקשים על חיפה בגלל הנתונים של הביקושים הגדולים כי היא חשובה לנו, אבל זה לא נכון לכם

גיא טננבוים:  כמו שלא עשינו את זה בקדנציה הקודמת, שגם היא לא פרגנה לנו יותר מדי, אז אנחנו נמתין עכשיו - - -     

עינת קליש רותם: ממתי הפרויקט הזה מתגלגל?      

גיא טננבוים: מלמעלה מ-2011, גלגולים על גלגולים

זאב אלקין: הסיכום התקציבי של המדינה בהליכה להסכם עם עמיגור היה ב-2015 כשהייתי שר הקליטה וגלנט היה שר השיכון

גיא טננבוים: אבל אנחנו מקדמים את התשתיות האלה הרבה לפני ואנחנו מעוניינים לעשות את זה

ארז שני: שכר דירה סוציאלי, 300 שקלים לחודש

גיא טננבוים: כדי להבהיר את הנושא החוקי, כי אנחנו עם מהנדס העיר מדברים והוא באמת עושה עבודה טובה ואנחנו עושים עבודה משותפת טובה, ככל שאנחנו יכולים, אבל צריך להבהיר, בסופו של דבר התב"ע היא מאוד ברורה ואם את תיקחי אותה את תוכלי לקרוא אותה טוב מאוד

גיא טננבוים:  תקן החניה שנקבע בשנות ה-90 הוא שונה לחלוטין מתקן החניה הנוכחי היום, אחת, שתיים, במיוחד לאור העובדה שיש שם תחנת מטען של המטרונית על המגרש

גיא טננבוים:  אז הבקשה שלכם לעשות חניון כדי לתמוך בפרויקטים של ההתחדשות העירונית היא פשוט לא סבירה, ככל שאפשר להשתמש היום בסבירות

עודד פורר: עדיין אפשר

גיא טננבוים: היא פשוט לא סבירה

גיא טננבוים:  כשאת בפגישה שלך עם השר לשעבר נתת את ההנחיה ומהנדס העיר זימן אותי ואמר: הבנתי, בוא נצמצם את הדרישות שלנו מחניון ל-500 מטר של שטחים חומים בבניין זה עדיין בערך חמישה עד שבעה מיליון שקל ויחידות דיור שאני מפסיד

גיא טננבוים:  זה מיליוני שקלים שאנחנו צריכים לאסוף

גיא טננבוים:  המדינה לא נותנת יותר

גיא טננבוים:  אנחנו לא מסוגלים לעשות, זה פשוט עניין של רצון, התקן מאפשר, יש עניין של תקן, התקן קיים, ואישורו של מהנדס העיר

גיא טננבוים:  זה כל מה שצריך מבחינת הבית הזה ואת יודעת טוב מאוד

עינת קליש רותם: בסדר, אז בואו נתקדם, רק ננסה - - -     

גיא טננבוים: כל דבר אפשר לפתור אם רק רוצים

זאב אלקין: אני גם מבין שהציעו לכם אופציה אחרת של להשקיע כסף במטלות ציבוריות אלטרנטיביות

גיא טננבוים: זה מה שאמרתי, שטחים חומים

גיא טננבוים:  פייר אינאף

גיא טננבוים:  החניון עולה משהו בסביבות 20 ומשהו מיליון שקל והשטחים החומים שהם ביקשו, 400, 500, 600 מטר שטחים חומים, לא משנה לכמה מספיק ה - - - כדי לאפשר לי לבחור קצת את מה שנוח לי בין ה-400 ל-700 מטר, אבל עדיין זה בין חמישה לשבעה מיליון שקל שפשוט אין לנו

עינת קליש רותם: אני צריכה שתאיר את העניין

אריאל שרון: קודם כל שלום

אריאל שרון:  נפגשנו גם אצלך ונתנו את המחויבות שלנו לפרויקט גם אז

עודד פורר: אני לא מכיר אותך

אריאל שרון: מהנדס העיר

אריאל שרון:  אני מתחיל פשוט מהשר לשעבר

אריאל שרון:  אני מתנצל, ברוכים הבאים

עודד פורר: מה שמך?      

אריאל שרון: אריאל וטרמן, מהנדס העיר די ותיק, כבר 18 שנה, ובין היתר, כמו שכתבתי במכתב אליך, קידמנו יחד עם היזם את התכנית למגדל מגורים ותכנית חניון תת קרקעי, מכובד, וזה מה שציפינו שייבנה

אריאל שרון:  לפני די הרבה זמן, אולי שנתיים, הגיע גיא אליי ואמר שהם לא רוצים לבנות את החניון, במקום זה הם רוצים לעשות חניה עילית שתעבור דרך המגרש, מגרש ציבורי

אריאל שרון:  אני לא יודע אם הייתם בשטח וראיתם את המגרש

זאב אלקין: היינו בשטח

אריאל שרון: יש גם מצגת, אפשר להראות לכם, הם ביקשו במקום לרדת לחניה ברמפה ולהשאיר את השטח העילי פנוי לציבור, לעשות דרך על השטח העילי ולהגיע מתחת לבנייה לחניה עילית

אריאל שרון:  אמרתי לו שזה לא נראה טוב, השטח העילי צריך להישאר מגרש משחקים, יש שם גם מבנה ציבורי קטן שמגיע על פי התב"ע

אריאל שרון:  הם ערערו על הבסיס הזה, זו תכנית מאושרת

אריאל שרון:       דרך אגב, גם אם אני בא עם דרישה כזאת, אני מדבר עם הרבה יזמים כמובן, אני לא הפוסק העליון, אפשר להגיש בקשה, אני נותן המלצה לוועדה המקומית, הוועדה המקומית לפעמים מחליטה בניגוד להמלצתי

אריאל שרון:  אני רואה את זה בראייה מקצועית, יש עוד היבטים אולי

אריאל שרון:  וגם אם הוועדה המקומית מחליטה משהו שלא נוח ליזם אז הוא יודע ללכת לוועדת ערר ולהגיד שהתקן לא מחייב וכל הדברים האלה

אריאל שרון:       כל הדבר הזה לא קורה, מה שקורה זה שאני נפגש עם גיא פעם בשנתיים, אני אומר לו את זה ואז אנחנו או נפגשים אצל השר או במכתבים לוועדה של הכנסת

אריאל שרון:  אני לא מכיר התנהלות כזאת

אריאל שרון:  הסיפור של הרבה זמן שעובר זה לא בגללי, אני פה כל הזמן וזמין לפגישות וחותר לפגישות

אריאל שרון:  גם בפגישה אצל השר אמרנו שתיקבע פגישה אצלי ואני לא רואה שיש איזה שהיא שאיפה לדיאלוג, אלא רק מין הכרעה כזאת

אריאל שרון:  באה לפה ועדת הכנסת, תגידו עכשיו, תצהירו שכן

אריאל שרון:  לא, אנחנו לא חושבים שנכון לנסוע על מגרש הכדורסל, נכון לרדת לחניה תת קרקעית

אריאל שרון:  אפשר לדבר על כמה חניה, הסברנו את החשיבות שלה וכל הדיון הזה לא מתקיים

עודד פורר: אני פחות מכיר את הפרטים, בטח של הפרויקט הזה, אבל אני מכיר פרטים של פרויקטים דומים

עודד פורר:  אתם לא הרשות היחידה שנבנים פרויקטים כאלה בפורמטים כאלה ואחרים

עודד פורר:  בכל המקומות, גם כשיצאנו לדרך בזמנו, משרד העלייה והקליטה תקצב על קרקע חומה בנייה של מקבצי דיור, אחת הבעיות שהיו היה תקני חניה

עודד פורר:  בכל הרשויות הבינו שזה לא בניינים שדורשים – גם ידעו לתת את ההקלות האלה מבחינת חניות

עודד פורר:  גם דיירי הבניין הזה, אין להם רכב, זה לא דיירים עם רכב, גם מבחינת המבקרים אין פה עומס שמצריך

עודד פורר:      כמעט בכל רשות שאני מכיר, ממה שאני זוכר, אני לא רוצה להגיד כולן כי אני לא רוצה להגיד סתם, אבל אני לא זוכר שהיה איזה שהוא מקום שלא ביטלו את כל הנושא של החניה

עודד פורר:  אני מדבר על רשויות, גם אשדוד וגם ראשון לציון ולדעתי גם ברחובות

עודד פורר:  לכן אני חושב שצריך להבין, המסר שאנחנו רוצים להביא גם עלה מהדיון אצלי, בסוף יש פה אבסורד, לא תמיד המדינה שמה כסף, אבל היא כבר שמה, היא שמה כסף לטובת בנייה של 220 יחידות דיור ציבורי

עודד פורר:  יש שטח, מבחינת התכניות גם מותר לבנות שם, עכשיו צריך לגמור את האירוע הזה

עינת קליש רותם: אז אולי פשוט נשב ונסקור את התכניות? זה נשמע כמו איזה - - -     

זאב אלקין: אני אוסיף עוד משהו

זאב אלקין:  היינו בדיון הזה אצלי, כמו שנאמר פה, משהו כמו לפני שנה, שנה וקצת, משהו כזה, וגם שם עלתה סוגיית החניון וגם שם דיברנו על זה שבסופו של דבר הרי מדובר על התושבים של העיר וזה סוג של מבנה ציבור לתושבי העיר

זאב אלקין:  יש פה שירות לתושבי העיר שעולה המון המון כסף, המדינה הקצתה לו כסף ואגב ההקצאה היא ארצית, בסוף לא ייבנה פה ייבנה במקום אחר

זאב אלקין:  אנחנו כבר בסיום של הסבב הראשון שהתחיל מ-2015, בסוף תהיה הסטה של התקציב הזה לעיר אחרת

זאב אלקין:  גם לאור הניסיון הזה ידלגו על חיפה גם בסבב השני שמתחילים עכשיו וייפגעו תושבי העיר הראשונים כי הם הראשונים שנכנסים לדירות האלה

זאב אלקין:       ברור לכל הדעות, ואני מכיר, יש עוד 120 בתים כאלה במשרד השיכון בכל הארץ, הם כולם בתקן חניה אחר לגמרי ממה שבית רגיל, כי לא צריך הרבה, כמעט שאין דייר שיש לו מכונית, באים קצת לבקר, אז יש מספר מצומצם של חניות, זה תמיד מספיק

קריאה: והעובדים גם קצת

עינת קליש רותם: אני מבינה שזה לא רק הנושא של החניה

עינת קליש רותם:  כי אם מדובר פה על בעצם לדרוס שטח חום ציבורי אז זה משהו שהוא כבר סיפור אחר

אריאל שרון: במקום לרדת לרמב"ם, יש לי פה, אם אתם רוצים אני אראה - - -      

עינת קליש רותם: כביש שעולה על מגרש כדורסל

אריאל שרון: אפילו אם הוועדה תמנה מישהו שיגשר אז אני חושב שנצליח - - -     

גיא טננבוים: אריאל, אתה יודע טוב מאוד שגם אם אנחנו נעשה שם גן ילדים אנחנו נצטרך לאפשר מרחבי כניסה, אנחנו נצטרך לעשות גם כיבוי אש, בכל מקרה יהיה מעבר על הקרקע

אריאל שרון: גיא, מה שקורה, אני ניסיתי להפוך את הדיאלוג הזה למשהו פרודוקטיבי

אריאל שרון:  אמרתי אוקיי, אתה רוצה לנסוע דרך השטח הציבורי, כדי שהציבור לא יינזק תעשה מוסד ציבורי קטן

אריאל שרון:  דרך אגב, גן ילדים משתלב מעולה במוסד כזה, יש על זה מחקרים מפה עד אמריקה

אריאל שרון:  אתם ביקשתם במקום לרדת לחניה תת קרקעית לעבור על שטח עירוני שהיום הוא גן משחקים

אריאל שרון:  הצעתי, מתוך רצון לפתור את זה, תעשה גן ילדים, אנחנו נוותר על שטח עילי שהוא מגרש משחקים היום, ודאי ראיתם אותו, ובעד זה רציתי למצוא פתרון, תעשה גן ילדים קטן שישרת את ההתחדשות העירונית

אריאל שרון:       עכשיו זה הופך כאילו אני סוחט ומבקש כסף

אריאל שרון:  לא מבקש כלום, תעשו מה שצריך, אל תעשו טובות, אני בסך הכול ניסיתי לפתור עם ההצעה הזאת של גן הילדים, כל כך קשה לכם? אל תעשו

אריאל שרון:  לנסוע על גבי מגרש הכדורסל, שהוא מגרש שמשרת את הציבור שם, ולעשות במקום חניה תת קרקעית דרך שנוסעת עליו בשביל להגיע לארבע-חמש חניות עיליות, זה לא הגיוני

אריאל שרון:  זה כל מה שאמרתי

עינת קליש רותם: זה לא בא בחשבון

אריאל שרון: אם אני לא צודק והוועדה לא צודקת אפשר לעבור על זה, או שאתם תשימו מישהו אובייקטיבי, כי החברה לא עושה את הדיונים

אריאל שרון:  פעם בשנתיים אני פוגש אותה, או אצל השר או בוועדה, שימו מישהו מטעמכם שיישב איתנו בחדר, נפתור את זה בדקה

אריאל שרון:  אנחנו לא סחטנים, אנחנו רוצים את הבניין הזה, נתנו את התב"ע למגדל הזה, אנחנו חתומים על התב"ע הזאת לא פחות מהחברה שביקשה אותה ואנחנו בעד

אריאל שרון:      מטר ליד אנחנו מנסים לעשות התחדשות עירונית, יש בעיית חניה, מי משלם את החניה? משרד השיכון נותן לנו תקציבים להקים חניה ציבורית בשביל לתמוך בהתחדשות עירונית

אריאל שרון:  אז באותה נשימה אנחנו מוותרים על חניה? זה אבסורד

אריאל שרון:  רוצים לקחת אותנו לאבסורד הזה? בסדר, אבל גם לנסוע על המגרש העילי? לא, לא נתמוך בזה, גם אם תגידו שקשה לכם

עינת קליש רותם: אגב, לדעתי זה דורש גם שינוי תב"ע, לא?      

אריאל שרון: אפשר הקלות

ארז שני: אדוני מהנדס העיר, אני רוצה להגיד לך משהו, למילים הראשונות שלך

ארז שני:  אין פה עניין של הכרעה, של מישהו שרוצה לכופף לך את היד

אריאל שרון: ככה זה נראה

ארז שני: לא, אז אני אומר לך, נתחיל מחדש את השיחה, זה לא עניין של הכרעה

ארז שני:  אני אומר לך, עומדים לנגד עיניי – הגעתי לפה, הסיבה שלא הצטרפתי לתחילת הוועדה כי אני מגיע לפה עכשיו מנתניה, הדיירים הראשונים שהגיעו לחתום על חוזה במתחם של 300 יחידות דיור

ארז שני:  מרגש לראות את זה

ארז שני:  קשישים שממתינים, חלקם 15 שנה, בתור, 15 שנה בתור, להיכנס

אריאל שרון: ארז, אנחנו יודעים לבנות, אנחנו בונים אלפי יחידות דיור כל שנה

ארז שני: אני מבקש ממך דבר אחד, לטובת העניין, לטובת האנשים

ארז שני:  אתם רוצים את גן הילדים, אנחנו יכולים לעשות את ההסכמים האלה, תתחייבו אתם לתשלום עבור גן הילדים, אנחנו נבנה אותו, נעשה את הכול ונגמור את העניין

עודד פורר: אני רוצה לבקש משהו, גברתי, ברשותך, מכיוון שאני רוצה שנדבר על עוד סוגיות, לא רק על הנושא הזה, במסגרת הזמן שיש לנו

עודד פורר:  חבר הכנסת אלקין כיושב ראש ועדת משנה לנושא דיור בתחום הזה, קחו לכם שבועיים, תעשו פגישה לא בוועדה, לא במסגרת של ועדה, יחד איתו

עודד פורר:  לדעתי בפגישה אחת אתה יכול לסיים את האירוע הזה

עודד פורר:  תחזרו בעוד שבועיים בוועדה, לפני סוף המושב, ונראה מה עלה בגורלנו

עודד פורר:  אולי נצליח לחלץ את ה – אני חושב שזה משהו שבקצת ויכוחים, קצת צעקות, תגידו לאיזה שהוא - - -      

זאב אלקין: העיקרון צריך להיות פרקטי, לסיים את זה

זאב אלקין:  אם מקבלים את העיקרון, אז נכנסים לחדר ויהיה פתרון

זאב אלקין:  אין כסף תקציבי נוסף, כי זו נוסחה תקציבית סגורה, לא יהיה פה יילך למקום אחר

זאב אלקין:  אני מכיר אותה, היא ארצית, אף אחד לא ישנה אותה בשביל הסיטואציה הזו

זאב אלקין:  אם העירייה מבינה שאי אפשר פה לקבל כסף, אלא צריך פה פתרונות יצירתיים

עינת קליש רותם: מה שאנחנו רק נצטרך לוודא, שהפרויקט הזה, שוב, שיהיה ברור, אני אומרת את זה בקול רם, כולנו רוצים אותו ורוצים אותו בחיפה

עינת קליש רותם:  מתי זה היה? כשחזרנו אז מהפגישה איתנו אני אמרתי לראות איך לקדם את זה

עינת קליש רותם:  התשובה היא חיובית, רוצים את הפרויקט, אבל אנחנו צריכים לראות שאנחנו לא פוגעים במרחב הציבורי, בשירותים הציבוריים, בפרוגרמה הציבורית

עינת קליש רותם:  להוסיף עוד מאות יחידות דיור וכולכם יודעים שההתחדשות העירונית זה הכפלות, זה במקדמים, אני כל הזמן אומרת שכל המדינה הזאת עסוקה בלוח הכפל של כיתה ג', זה רוצה ארבע שמונה וזה רוצה חמש שתיים וזה רוצה זה, כולם כל היום אטרף על מקדמים

אריאל שרון: לחניונים

עינת קליש רותם: אבל אנחנו, חוץ מאשר כשאנחנו בתוך הבית מול הטלוויזיה, יש לנו עוד כמה דברים שאנחנו עושים בחיים, אנחנו לפעמים יוצאים לעשות קניות, לפעמים לוקחים את הילדים לבית הספר, לגן ילדים, לפעמים רוצים לשבת עם חברים בבית קפה, יש עוד כל מיני דברים שאנחנו עושים שאנחנו לא נמצאים כל היום בתוך הבית ואנחנו מחויבים לתכנון איכותי של המרחב הציבורי

קריאה: זה ברור

עינת קליש רותם: זה לא ברור

עינת קליש רותם:  סליחה שאני אומרת את זה, זה לא ברור

עינת קליש רותם:  אני חושבת שאתם יודעים על מה אני מדברת

עינת קליש רותם:  אם זה נכון ומדובר שם על שטח חום שנפגע כתוצאה מהדבר הזה אז אני אומרת שזה בלתי אפשרי מבחינתי

עינת קליש רותם:  אז אנחנו צריכים לתת את הכבוד שלנו לשטחים הציבוריים, לשירותים הציבוריים שאנחנו צריכים לשרת

עינת קליש רותם:  אף אחד לא בא לסחוט כסף מכם

עינת קליש רותם:  בסדר, הבנו, אנחנו נשב ונשבור את הראש איך אנחנו בונים את הקומפלקס הזה עם כסף כזה וכסף כזה וכסף כזה ועושים איזה שהוא שיתוף פעולה, אבל זה לא יכול לבוא על חשבון תכנון איכותי של השירותים הציבוריים שאנחנו צריכים לתת בשכונה מתחדשת שהמקדם שלה הוא פחות או יותר פלוס מינוס חמש, שאני לא מבינה איך הולכים לחיות שם

עינת קליש רותם:  לא מבינה עדיין

זאב אלקין: אבל ה-200 ומשהו המשפחות האלה שייכנסו לשם הם היום תושבי העיר וצורכים שירותים ציבוריים

זאב אלקין:  ברגע שהם נכנסים לכזה בניין כמעט כל המענה של 100% הצרכים שלהם ניתן בתוך הבניין, כי הוא בנוי ככה

עינת קליש רותם: אבל הם מפנים דירות אחרות ולדירות האחרות נכנסים –      

אריאל שרון: אבל לא התנגדנו לבניין, השארנו את התב"ע למגדל

אריאל שרון:  שוכחים את העיקר

זאב אלקין: לא, גם בראייה של הצרכים הציבוריים

עינת קליש רותם: בואו נסכם, אנחנו בעד הפרויקט, אנחנו צריכים לראות שהוא מתואם

עינת קליש רותם:  בוא נגיד יש את הצרכים שלכם ואת הצרכים של העיר, שמהנדס העיר מייצג את הצרכים של העיר, ואני מהבחינה הזאת בוודאי נותנת לו גיבוי מלא, ואנחנו צריכים לראות שהצרכים האלה נפגשים

עינת קליש רותם:  אנחנו יכולים להוביל פה תכנית טובה שכולנו נשמח בה ואנחנו נקדם אותה מחר בבוקר

אריאל שרון: אישרנו את המגדל, אישרנו את תכנית המגדל

אריאל שרון:  ככה מדלגים על זה כאילו זה מובן מאליו

אריאל שרון:  זו סביבה נמוכה

עודד פורר: אני רק אציין שקרקע חומה בין היתר השימושים שלה זה גם הבנייה הזו

אריאל שרון: לא התנגדנו, אישרנו מגדל

עינת קליש רותם: השכונה הזאת הולכת לעבור התחדשות, אמרתי מקדם כיתה ג', כולם פי חמישה, פי זה

עינת קליש רותם:  אנחנו חייבים לדאוג שיהיו שירותים לכולם

עודד פורר: בסדר, אבל ככל שיש שימושים אחרים נוספים שרוצים לעשות לקרקע חומה, אני לא חושב שיש התנגדות, צריך לראות איך עושים את זה נכון

עינת קליש רותם: מעולה, זה בסדר?      

אריאל שרון: כן, בטח

עינת קליש רותם: אפשר לקדם את זה באמת תוך שבועיים?      

עודד פורר: אנחנו נקבע בעוד שבועיים, שלומית, ישיבת מעקב, או שיהיה דיווח שלך בוועדה

עודד פורר:  בעוד שבועיים דיווח בישיבת ועדה

אריאל שרון: אני אעשה עוד סיבוב עם גיא, אולי הפעם הוא יהיה יותר קשוב ונפתור את זה ונביא את זה רק שתברך

עינת קליש רותם: בסדר, הם יעשו סיבוב לפני שמטרטרים אתכם

עודד פורר: אני כן הייתי רוצה לשמוע ממשרד החינוך, אולי לנצל את הזמן שגם את תשמעי, שגם אם לא תענו, על ההיערכות לשנה הבאה

עודד פורר:  כמו שאמרנו, עיריית חיפה קולטת פה את ההיקפים הכי גדולים בארץ

עינת קליש רותם: ואנחנו דרך אגב צריכים הרבה עזרה

עינת קליש רותם:  אנחנו בינתיים שמים כסף ועוד כסף ועוד כסף, הכול מהכיס שלנו, הרשות המקומית, ואתם יודעים בדיוק, כמו שאתם אומרים, אנחנו לא יכולים להיות מסחטה, אבל אנחנו כן ואנחנו צריכים פה עזרה ותמיכה

עינת קליש רותם:  הכמות של הנכסים ושיפוצים ותקציבים שאני חתומה עליהם, אישרתי אישרתי אישרתי ואישרתי, וכל דבר כזה לעלות ואישורים וזה, אישורים בוועדת כספים ובמועצת העיר, כל דבר כזה הוא סיפור מההפטרה

עינת קליש רותם:  אנחנו צריכים שגם אתם תעזרו לנו בעניין הזה

עינת קליש רותם:  כמה אנחנו מדברים על החוסרים המטורפים

עינת קליש רותם:  אני הייתי בעיר לחפש עוד נכסים ונתתי הנחיה לחפש עוד נכסים בשביל כיתות, אנחנו משכירים פה ומשכירים פה וזה הכול מהכיס שלנו ואין לנו

עינת קליש רותם:  אין לנו

עינת קליש רותם:      ועוד דבר שאני רוצה להגיד, אנחנו חייבים לדאוג למעמד של המורות באולפנים, להסדיר את זה

עינת קליש רותם:  כמות הביקורים שלי שם, אני לא יכולה אפילו לספור אותם, הן בוכות

עינת קליש רותם:  הן עובדות מאוד קשה והם לא היו בכל ההסכמים וכל ההסדרים שהיו עכשיו וחייבים להעלות גם אותן

עינת קליש רותם:  הן ממש מוזנחות, לא ראיתי דבר כזה

עודד פורר: זאת הסיבה שהגענו לפה, בין היתר

עינת קליש רותם: אז אני איתכם, איפה שאתם אומרים לי אני פה

עודד פורר: מה לגבי שעות של ילדים בבתי הספר?      

טירה גלינויר: נעים מאוד, אני שמחה להיות פה, יש לך מחלקת קליטה מהמשובחות שאני מכירה

עינת קליש רותם: נכון

טירה גלינויר: אבישי וסמדר, באמת ראויים ביותר

טירה גלינויר:  דווקא בבתי הספר, וחברתי מהמחוז תעיד, אנחנו בסדר, בתי הספר מאוד מקווננים לקליטת עלייה ביצירתיות, בשמחה

טירה גלינויר:  אני יכולה להגיד שרק האגף שלנו, שזה האגף לקליטת תלמידים עולים, ההשקעה פה בשנה היא קרוב ל-20 מיליון שקלים

טירה גלינויר:  אם תרצו פירוט אני אוכל לשלוח בשמחה

טירה גלינויר:  אנחנו משבצים פה גם מורות חיילות של האגף לקליטת עלייה בבתי הספר התיכוניים, המון תכניות, חלק מהתכניות הן גם בשיתוף של משרד העלייה והקליטה

טירה גלינויר:      בנוסף, בגלל שאתם מקום שמגיעים אליו, בטח ובטח עולים מאוקראינה ומרוסיה, אז גם פתחנו במשותף מרכזים לילדים שהם מתחת לגיל שלוש, שזה דרך המג"רים, וגם פעילויות אחר הצהריים לילדים שרק הגיעו והם מוקדי הפעלה עד חמש בערב

טירה גלינויר:  וכל מה שצריך עוד אנחנו בשמחה

עינת קליש רותם: אני יכולה לספר לכם שאני הייתי לאחרונה בכמה אירועים בבתי ספר, אנחנו מחלקים את כיתות ד'-ה' - - -     

טירה גלינויר: נכון, עולה חדש קיבל את הפרס, בי"ב

עינת קליש רותם: זה אני לא יודעת, אנחנו מחלקים - - -      

מירה יובל: פרס ראש עיר, הפרס שלך לעירוני א', ביום רביעי, קיבל עולה חדש, שנתיים בארץ, הכול 100

עודד פורר: מצטיין?      

מירה יובל: מצטיין ראש העיר זה אומר מבחינה לימודית וחברתית

מירה יובל:  100 מהכול ועשה בעברית, שנתיים

מירה יובל:  הוא עלה מרוסיה

עינת קליש רותם: ויותר מזה, אנחנו מחלקים לכל בתי הספר בסוציואקונומי היותר נמוך בעיר, לכיתות ד'-ה', לפטופ מתנה לכל תלמיד

עינת קליש רותם:  זה פרויקט עירוני כבר הרבה מאוד שנים

עינת קליש רותם:  הייתי לא מזמן בחופית, בשער העלייה, בין חצי מהילדים הם עולים, לא כולם טריים, אבל לדעתי לפחות היו שם בין חמישה לעשרה שהם לא יודעים אפילו לדבר עברית, הם הגיעו, אחת לפני שבועיים ואחת לפני חודש וחצי, כאלה ואנחנו משקיעים בכולם כאילו שהם חיים פה כבר מיליון שנה, מבחינתנו

עינת קליש רותם:  אבל אנחנו צריכים עזרה

עינת קליש רותם:  כשאני רוצה לפתוח עוד כיתות באולפנים אין לי כסף, אין לי את האפשרות

עודד פורר: זו לא אחריות העירייה, זו אחריות משרד העלייה והקליטה והחינוך

עינת קליש רותם: אבל באים אליי, דופקים לי על הדלת כל הזמן, למה?      

עודד פורר: כי הממשלה לא פותרת

עינת קליש רותם: אוקיי, אז הנה הממשלה יושבת פה

עודד פורר: לא, אנחנו לא ממשלה

עינת קליש רותם: סליחה, זה לא ממשלה

קריאה: תסכימו?      

עודד פורר: אנחנו עובדים על זה שנהיה הממשלה

עינת קליש רותם: אתם מייעצים בוא נגיד, סוג של מייעצים לממשלה

עינת קליש רותם:  אין לנו אפשרות יותר, ואנחנו באמת עם כל הלב כל מה שיש לנו נותנים

עודד פורר: מה קורה ברווחה מהבחינה הזו?      

טירה גלינויר: רק אם אפשר להשלים משהו

טירה גלינויר:  החלטת הממשלה של המגיעים מאוקראינה במבצע 'עולים הביתה', קיבלנו המון תמיכות, הם נשארו פה, אבל החלטת הממשלה לא נמשכת, כי בפתיחת השנה הבאה אין לנו לתת את אותה מעטפת

עודד פורר: זה בהחלטת הממשלה שאנחנו העברנו בקבינט עלייה וקליטה?      

טירה גלינויר: נכון, כן

עודד פורר: צריך לעשות על זה ישיבה די דחוף

טירה גלינויר: היו גם בנט, גם אתה, כל הפורום

עינת קליש רותם: זה חייב להמשיך

עינת קליש רותם:  אם לא, אנחנו כולנו נעמוד מול שוקת שבורה

טירה גלינויר: היא פגה באפריל, אני חושבת, אבל הצלחנו לעשות - - -      

עודד פורר: הם הצליחו לסיים את השנה, אין להם את השנה הבאה

עינת קליש רותם: שזה ספטמבר, זה בעוד חודשיים

עודד פורר: זה צריך ממש דחוף

וורקי קסאי: מבחינת הרווחה אנחנו מפעילים פה תכנית שנקראת מודל קליטה יישובי

עינת קליש רותם: מאירה אמורה תיכף להגיע

וורקי קסאי: זו תכנית שאמורה לתת מענה לעולים בשער הכניסה, מה גם שבאמת מבחינת התמיכה קיבלנו תקציב שגם משרד הרווחה הגדיר במהלך שנת 22' וגם אנחנו עתידים להעביר תקציב נוסף שנועד לסייע לעולים שמגיעים כמובן וזקוקים לשירותי רווחה בדומה למודל קליטה יישובי, ממש על אותו עיקרון

וורקי קסאי:  יש עובדות שעובדות ברווחה, אני לא יודעת אם את מכירה אותן או לא, אבל יש עו"ס שעושה את החלק של האבחון ומלווה את המשפחה שאמורה ללוות את העולים גם מבחינת הנגשה של שפה ומיצוי זכויות, תיווך וגישור וכל הדברים האלה

עינת קליש רותם: אני יודעת שהן קיימות, אני מקווה שמאירה תוכל להגיע גם

עינת קליש רותם:  אני יודעת שהרווחה אצלנו עובדים מאוד מאוד צמוד ויצא לנו להיות בכמה אירועים של הסברה, של הסדרה, של הכוונה ועוד כל מיני, הרווחה נמצאים שם מאוד צמוד לכל העולים ואני יודעת שהם כל הזמן עם היד על הדופק

עינת קליש רותם:  אבל אם יש עוד איזה שהם חוסרים או משהו שאנחנו אמורים לדעת מהם או דברים שאנחנו צריכים לקדם אז אני מקווה שמאירה תגיע, גם לא ידענו שאת תהיי

מאיר יחיאלי: אני אתייחס מבחינת הסיוע לעיר בנושא של כוח אדם, בנושא של פרויקטורים מלווי עולים

מאיר יחיאלי:  יש תשעה מלווי עולים, זה מבחינת התקצוב לרשות כזאת גדולה, שרובם זה פרויקטורים דוברי שפה רוסית וגם יש את דוברי השפה האנגלית

מאיר יחיאלי:  זה בחלק הזה

מאיר יחיאלי:  וגם הנושא של תכנית יע"ל ותכנית פל"א

מאיר יחיאלי:  תכנית יע"ל שמופעלת עם בתי ספר יסודיים ותכנית פל"א לחטיבות ביניים ותיכון

עודד פורר: כמה פרויקטורים מתוך התשעה, כמה דוברי –      

ג'נה אסולין: שמונה מהם דוברי רוסית ואחת דוברת ספרדית ואנגלית

ג'נה אסולין:  ויש עוד אחת שלקחה רשות כרגע, שהיא דוברת צרפתית, כי אנחנו מתכננים עכשיו להביא עולים

עודד פורר: אתם עלייה תעסוקתית לפה של צרפתים?      

ג'נה אסולין: לשנה הבאה יש לנו שני פרויקטים, אחד לדוברי צרפתית במכללה פה למינהל, ומנהלים של בתי מלון

ג'נה אסולין:  זה לדוברי צרפתית

ג'נה אסולין:  ודוברי ספרדית, כנראה שזה יהיה לעולים רופאים, פסיכולוגים

מאיר יחיאלי: כשאנחנו מסתכלים על נושא של הסיוע לרשות וצריך שוב פעם לחזור להגדיל את הנושא של עבודה של מחלקת הקליטה, אגף הקליטה, רשות הקליטה, איך שתקראו לזה

עודד פורר: זה רשות קליטה

מאיר יחיאלי: כשמדברים על נושא של עבודה בשטח בצמוד מבחינת כל הנושא של הפרויקטורים, ביחד עם ג'נה והמשרד, מהבחינה של לנסות ולהגיע לכל עולה, זה חלק דברים שחיים פה כל יום

מאיר יחיאלי:  האם זה מספיק תשעה פרויקטורים מבחינת התקצוב? אפשר להגיד מבחינת המספרים לא, אנחנו מנסים בתוך הנקודה של השקיפות בין כל הרשויות בארץ לתת את המקסימום

מאיר יחיאלי:  בחיפה אני מקבל את המקסימום, בחלק הזה גם כן של כוח אדם

עינת קליש רותם: מאירה, ראש מינהל רווחה, רק לפני כמה דקות דיברנו על כל סוגיות הרווחה שיש עם העולים החדשים שהגיעו, אז אולי רק אני רוצה שנדבר על ה –      

מאירה קיפרמן: שאני אספר קצת מה אנחנו עושים?      

עודד פורר: בעיות, תגידי לנו איזה בעיות יש לכם

מאירה קיפרמן: הסוגיות המשמעותיות שאנחנו בשירותי הרווחה באמת מתמודדים או מטפלים זה בכמה נושאים עיקריים, אחד זה באמת כל הנושא הזה של מוגנות, אלימות במשפחה

מאירה קיפרמן:  ילדים שמגיעים, גם משפחות שמגיעות עם ילדים שהגיעו עם בעיות רפואיות או צורך באבחונים, הם מגיעים לארץ פשוט בלי כלום, בלי אבחונים ואנחנו מלווים אותם בכל התהליך של קבלת הזכאויות שלהם פה בארץ בוועדות שנמצאות

מאירה קיפרמן:      ילדים שמגיעים לארץ, כל מיני סידורים משפחתיים, בלי עיגון, אנחנו יכולים לראות פתאום איזה נערה שהגיעה לארץ והגיעה לאיזה שהיא פנימייה עם מכרה רחוקה ואין לנו בכלל מושג ואנחנו צריכים לנסות לראות ובארץ יש חוקים, יש חוק האומנה, לא כל אחד יכול לקבל הכרה בלגדל מישהו

מאירה קיפרמן:  גם אם היא נמצאת בפנימייה, אז גם בנושאים האלה אנחנו מתעסקים הרבה

מאירה קיפרמן:  אלה הנושאים העיקריים במה שקשור לעגן סידורים של ילדים

מאירה קיפרמן:       וגם מיצויי זכויות מורכבים, כי בסך הכול משרד הקליטה, יש פה את העמותה לקליטת עלייה, יש מתאמי זכויות, יש פה אנשים שמלווים את המשפחות, אבל לפעמים באמת יש סוגיות שהן יותר מורכבות, שנדרשת התערבות של עובדים סוציאליים

מאירה קיפרמן:  אז מה שאנחנו עושים, אנחנו מרושתים בקהילה, אנחנו יוצרים את העוגנים בכל השירותים ואיפה שיש מיצוי זכויות קצת יותר מורכב אנחנו נכנסים אליו

מאירה קיפרמן:  אנחנו מקיימים קבלת קהל קבועה, אחת לשבוע, בעמותה לקליטת עלייה, יושבים שם לפחות שמונה שעות, אנחנו מלווים אנשים, אנחנו לפעמים מלווים ממש יד ביד בכל תהליך הקבלה ומיצוי הזכויות, תלוי ברמת התפקוד והצורך של המשפחה

מאירה קיפרמן:  אלה הסוגיות המשמעותיות שאנחנו רואים שמגיעות לפתחנו

מאירה קיפרמן:  זהו

ג'נה אסולין: צריך לזכור שלחיפה בחמש השנים האחרונות הגיעו 25,000 עולים

ג'נה אסולין:  השנה, רק בחצי השנה השנייה הגיעו 4,200 עולים, אנחנו עומדים על 19% מכלל העלייה שמגיעה לארץ

ג'נה אסולין:  צריך לציין, ואני שמחה, שרוב העולים שמגיעים הם עולים צעירים, משפחות ממש במספרים קטנים של 65 פלוס, רוב העולים הם מאוד צעירים

ג'נה אסולין:  יש באחוזים מאוד גבוהים ילדים עד גיל שלוש, אבל גם קיימת בעיה השנה של הרבה מאוד אימהות חד הוריות עקב מצב המלחמה שהגיעו עם הילדים לבד, כתוצאה מזה יש הרבה מאוד בעיות

ג'נה אסולין:       אנחנו אכן משתדלים לתת מענה בכל הרמות ובכל כיתות אולפני הילדים, גם בתכניות פל"א, גם בתכניות יע"ל, אנחנו גם עובדים עם חברת פעמונים שמסייעת גם לרווחה לעולים עם בעיות מאוד רציניות, גם בנושא אפוטרופסות, גם מיצוי זכויות מול ביטוח לאומי

ג'נה אסולין:  משתדלים מכל הכיוונים, אבל ברור שזה בלתי אפשרי לתת מענה לכולם

קריאה: גם היה את המענה של הטראומה

מאירה קיפרמן: הכול זה באמת נקודתי

מאירה קיפרמן:  אני גם חושבת שהרבה משפחות הגיעו לפה ולפחות בתחילת הדרך לא היו בטוחות שהן רוצות להשתקע פה, אז הילדים המשיכו ללמוד בזום ולא ממש התערו פה בקהילה, ובגלל זה אולי קצת פחות הגיעו אלינו משפחות יותר חזקות

מאירה קיפרמן:  אבל אנחנו כל הזמן עם הסנסורים שלנו ולראות איפה יש איזה שהוא מקום שצריכה להיות פה התערבות יותר משמעותית

ג'נה אסולין: אני רוצה רק משפט אחד להוסיף לגבי המקבץ עבור עולים חדשים

ג'נה אסולין:  כרגע יש לנו 3,500 עולים חדשים שממתינים לדיור ציבורי, אבל מאחר שעל פי הנוהל שלנו לדיור ציבורי מתחילים להגיש מסמכים עולים שהם נמצאים שמונה חודשים בארץ ואנחנו יודעים שמפברואר - - -     

עודד פורר: הם צריכים שזה יהיה עליהם

ג'נה אסולין: עכשיו זו תהיה בדיוק הנקודה, כאילו כל העולים החדשים שהגיעו לחיפה מפברואר להגיש את כל המסמכים לדיור ציבורי ואז אנחנו לא יודעת אם נכפיל את המספר, אבל לפחות יהיו עוד 1,000 עולים חדשים שיעמדו בתור לדיור בחיפה בלבד

עינת קליש רותם: על איזה מספרים אנחנו מדברים? כמה אתם צופים שיהיו?      

ג'נה אסולין: אני צופה שיהיו לפחות עוד 1,000 בקשות חדשות

עודד פורר: שאלה אחרת, אני מסתכל על שלושת המקצועות שהגיעו לפה הכי הרבה

עודד פורר:  בחמש השנים האחרונות, כשכמובן השנתיים האחרונות זה הכי הרבה, 945 עולים ברפואה ופרא רפואיים, שזה אני יודע יש גם הרבה מאוד תכניות, חינוך, 731 ממקצועות החינוך, כשאני לא יודע כמה במובן של קליטת מורים עולים, זה יתרון עצום למערכת שהיום משוועת לכוח אדם בתחום הזה

עודד פורר:  אמנים וספורטאים 445, שגם פה יש בחיפה בשפע שצריך לראות איך מייצרים

עודד פורר:  הרצון הוא שבסוף הקליטה תהיה לאנשים במקצוע שהם הגיעו

מאירה קיפרמן: אם אתה מדבר על זה, אני אשמח אם נוכל לראות אם לקדם תכנית שהייתה בעבר, בשנות ה-90 עשו הסבה של אקדמאים לעבודה סוציאלית

מאירה קיפרמן:  יש היום מחסור מאוד מאוד גדול של עובדים סוציאליים ובטח עובדים סוציאליים בשפה הרוסית

עודד פורר: העלייה הזו היא מאוד אקדמית

עודד פורר:  שתבינו, טכנולוגיה והנדסה 2,350

עודד פורר:  זה מספרים גדולים

מאירה קיפרמן: אז יכול להיות שכן כדאי לחשוב על איזה שהוא מיזם שעוזר באמת לקדם - - -     

עודד פורר: דווקא מהנדסים, נורא קל להם למצוא

עודד פורר:  פגשנו באולפן שהגיעה לארץ, תוך שבועיים הוא מהנדס כבר באנבידיה

מאירה קיפרמן: אני חושבת שאם יש מקצועות שהם נדרשים, כמו מורים, כמו עובדים סוציאליים, אפשר לפתוח את זה ולראות על תכנית משולבת שתעשה להם הסבה לעבודה סוציאלית

מאירה קיפרמן:  אני לא יודעת אם אתם יודעים, בארץ היום חסרים בערך 1,000 עובדים סוציאליים מתוך 7,000, זה ממש מצב מטורף של קושי

עודד פורר: גם שם יש בעיה של שכר

מאירה קיפרמן: אני עובדת סוציאלית, אני יכולה לשווק את מה שאני מאמינה בו

ארז שני: אני רוצה להציע פה משהו, אם במידת הצורך ואת נתקלת בבעיות של דיור לבודדים או לבודדות, לא חייב להיות עולים חדשים, עדיף עולים, צרי איתי קשר ישירות, אנחנו נעזור פה בעיר חיפה

מאירה קיפרמן: תודה

עודד פורר: מישהו רוצה להוסיף עוד משהו?      

מירה יובל: יכול להיות ששווה לחשוב על איזה שהוא אירוע השמה, כמו שהיה לנו בעבר, רק ברוסית

עודד פורר: יריד תעסוקה

מירה יובל: היו לנו כמה

עודד פורר: מתי עשיתם?      

מירה יובל: עשינו בשנה שעברה, צריך לעשות עוד אחד אחרי החגים

עודד פורר: הם כולם זכאים לוואוצ'רים של הכשרה מקצועית מהקליטה

עודד פורר:  בסוף צריך לחבר את כל מה שהמדינה נותנת בכל מיני תחומים, משרד הקליטה נותן ואוצ'רים לתעסוקה בהרבה מאוד תחומים

עודד פורר:  730 אנשי חינוך זה מספר עצום בחמש שנים

עודד פורר:  אני חושב שמשרד החינוך יחד עם משרד הקליטה, יכול להיות שפה אפשר לייצר משהו ספציפי לאנשי החינוך שנמצאים פה

עודד פורר:  זה תחת אזור אחד, זאת עיר גדולה, יש בה את כל השירותים

מירה יובל: אפשר וחובה גם

מאירה קיפרמן: במרכז התעסוקה העירוני שלנו אנחנו גם עושים השמות, אבל גם מפנים אנשים לקורסים ולהכשרות מקצועיות, אז בהחלט אפשר לארגן אירוע כזה

מירה יובל: אנחנו כנראה נצטרך את המעורבות שלכם גם כן

מאירה קיפרמן: אנחנו צריכים לשבת ביחד

עודד פורר: אני רוצה לסכם, ברשותך, את הישיבה

עודד פורר:  ראשית אני מודה לראש העיר על האירוח ועל ההיענות, גם עם כל הנקודות הלוגיסטיות שעוד היו בדרך, אבל בכל מקרה הישיבה הזאת מבחינתנו הייתה מאוד חשובה וגם הסיור הזה מאוד חשוב

עודד פורר:  הדברים שנאמרו כאן על ידי משרד הקליטה על 3,500 ממתינים לדיור ציבורי ועוד 1,000 שצפויים להיכנס למאגר לנוכח העלייה בשנה וחצי האחרונות מחייבים באמת התגייסות

עודד פורר:       אני שמח שחבר הכנסת אלקין הסכים לנסות בשבועיים להיות מגשר בין עיריית חיפה לבין חברת עמיגור, אבל כמו שהוא אמר, צריך ששני הצדדים יבואו בלב פתוח ובנפש חפצה

עודד פורר:  אני אבקש בעוד שבועיים דיווח לוועדה שנדע איפה אנחנו עומדים בסיפור הזה, כי פשוט חבל שיש פה אפשרות לבנות 220 יחידות דיור ציבורי שמתוקצבות

עודד פורר:  צריך להוציא את זה אל הפועל

עודד פורר:       אני מבקש לקבוע ישיבה על נושא החלטת הממשלה בתמיכות עלייה וקליטה בחינוך

שלומית אבינח: ב-14 במרץ 22', החלטה מספר 1276

עודד פורר: אז אני רוצה לעשות על זה איזה שהיא ישיבה עם משרד החינוך והקליטה

עודד פורר:  מישהו צריך ליזום את ההחלטה הזאת, אחד השרים צריך ליזום את ההחלטה הזאת, צריך לקחת ולהוביל החלטת ממשלה פה

עודד פורר:  אני מבקש שתעדכן את המנכ"ל שלך במובן הזה, כי המצופה הוא שמשרד הקליטה יוביל את זה, חידוש החלטת ממשלה שמספרה הוא – והארכתה לעוד שנה כי אחרת אתם תיתקעו פה בחינוך בעיקר, שזה נקודה מאוד קשה, לא רק פה, בכל הארץ, היא קריטית

עודד פורר:       לגבי האולפנים, הסוגיות שעלו גם בביקור שלנו שם וגם עולות מדי דיון בוועדה, אז כמובן הסכמי השכר, שזאת שערורייה בפני עצמה, אבל את מחירי השכירות והמתקנים, מה שהיה מאפשר הרבה יותר חופש פעולה לגבי עוד כיתות בכל מיני תחומים שיעלו את העלויות

עודד פורר:       אני אשמח שבאמת תעשו פה יריד תעסוקה, כמו שנעשה בעבר, אבל שיהיה פה שילוב של משרדי הקליטה והחינוך על כוח ההוראה לראות כמה מורים שיכולים לעשות הסבה להוראה, הכשרה להוראה, את כל הקורסים הנדרשים

עודד פורר:  יש ואוצ'רים שמשרד הקליטה נותן וצריך לדעת לנצל אותם נכון ואז יכול להיות שמשרד החינוך צריך להוסיף עוד משהו, אני לא יודע, מוצאים את הפתרונות

עודד פורר:       כנ"ל אני אשמח אם העירייה תיתן איזה שהיא חשיפה לאמנים וספורטאים עולים שנמצאים פה, זו סוגיה שגם עליה קיימנו דיון בוועדה

עודד פורר:  יש פה הרבה מאוד אמנים וספורטאים שהגיעו עם הרבה מאוד רקורד, אבל הם לא מוצאים את עצמם פה, בטח בתחום הזה של תרבות ואמנות, הנושא של הקשרים והנטוורקינג המקומי הוא מאוד מאוד קריטי

עודד פורר:  פה לרשויות המקומיות דווקא יש תפקיד כי הרבה פעמים הם צריכים מתקנים, הם צריכים מקום לעשות בו חזרות או –      

עינת קליש רותם: אנחנו נעשה איזה שהיא בדיקה איך אנחנו מגיעים אליהם

עינת קליש רותם:  אני חייבת להגיד שמול ספורטאים יש לנו המון עבודה שאנחנו עושים, אני גם יזמתי מלגות לספורטאים מצטיינים, מה שלא היה בעבר

עינת קליש רותם:  אנחנו עוזרים להם הרבה מאוד עם פרסום, חשיפות, גם מעלים על נס את העבודה שלהם

עינת קליש רותם:  לפעמים עצם התמיכה או ההכרה שהם עושים דבר גדול, אז אנחנו שם לגמרי לגמרי לגמרי

עינת קליש רותם:  אני לא בטוחה שאנחנו מכירים את כל העולים החדשים ופה אנחנו נצטרך לעשות עבודה, בעיקר זה המחלקה של הדוברות אצלנו

עודד פורר: אגב, אני לא יודע בדיוק אם בחיפה, אבל יש המון אמנים מאוד מפורסמים בארץ המוצא שעשו עלייה בשנה האחרונה

עינת קליש רותם: אז אנחנו פה נצטרך איך שהוא לקבל מידע מכם שאנחנו נדע להגיע אליהם גם

עודד פורר: אני חושב שמשרד הקליטה יודע לגבי מקצועות

מאיר יחיאלי: חלק נכבד מתוך האמנים וגם הספורטאים מגיעים לוועדות, שזה השלב הראשוני

שלומית אבינח: יש רשימת אמנים של משרד הקליטה

עינת קליש רותם: איך אנחנו יכולים לדעת?      

עודד פורר: אם הם ידעו להגיד לי שיש פה 450 אמנים כנראה שאתם יודעים לזהות אותם

עודד פורר:  אפשר לייצר איזה שהוא אירוע חשיפה לאמנים ואז לכנס אותם ואז כל מי שירצה יוכל - - -      

עינת קליש רותם: אני רוצה שארינה תוסיף כי כן יש דברים שנעשים

אליהו דובקין: יש המון תערוכות שנעשות על ידי ראש מחלקת עלייה לאמנים שמגיעים, גם ציירים

אליהו דובקין:  עכשיו נפתחה באודיטוריום אצלנו באיזה אולם קטן גם איזה שהיא תערוכה

אליהו דובקין:  הם כן יוצרים קשר, הם יוצרים קשר עם משרד העלייה והקליטה, לא ישירות עם העירייה

אליהו דובקין:  ספורטאים, יש לנו אחראי פרויקטים לספורט שהוא דובר רוסית, פונים אליו במייל

עינת קליש רותם: הוא יושב בלשכת ראש העיר וזה תפקידו

אליהו דובקין: אם זה אחד שרוכב על אופניים הוא יכול לפנות, אם זה אחד שרץ מרתון

שלומית אבינח: לא כולם יודעים לפנות אליכם

אליהו דובקין: אני יכולה להגיד לך שהפרויקטורים של מחלקת העלייה והקליטה יודעים להפנות לפרויקטים

עינת קליש רותם: אנחנו צריכים לוודא שהחיבורים ידועים לכולם

עודד פורר: זה בסדר, אני פשוט אומר שלפעמים גם אירוע חשיפה כזה שמאפשר להם, הנטוורקינג בתחום הזה הוא מאוד חשוב

אליהו דובקין: זה הכי חשוב

עודד פורר: גם הנטוורקינג מול מנהלי התחומים התרבותיים פה בעיר

עודד פורר:  יש פה תיאטרון, יש פה הרבה מאוד פעילות תרבותית, גם אם הם באים ורואים, החשיפה הזו היא מאוד חשובה

עינת קליש רותם: מאה אחוז

עודד פורר: תודה רבה

עודד פורר:  אנחנו ממשיכים למקבץ

עודד פורר:           (בהמשך הסיור – מקבצי דיור)     

עודד פורר: אנחנו שמחים לפתוח את החלק שלנו בביקור כאן במקבץ, זה סיור של ועדת עלייה וקליטה, היינו באולפנים, היינו בפגישה בעירייה, עכשיו באנו לראות גם את המקבץ וגם לשמוע על בעיות

עודד פורר:  הצטרף אליי גם חבר הכנסת זאב אלקין שהוא גם יושב ראש ועדת משנה לענייני דיור

עודד פורר:       המטרה היא גם או בעיקר לשמוע על הבעיות

עודד פורר:  תמיד כשאנחנו באים אנחנו לא שומעים את הדברים, אנחנו צריכים לשמוע את הבעיות כדי לנסות לפתור אותן

עודד פורר:  אם עושים ביקור איפה שהוא אז אנחנו תמיד רוצים לראות איזה צרכים יש גם מול משרדי הממשלה השונים, גם מול הרשות המקומית, מה שצריך

עודד פורר:  גם באופן כללי אולי שמשרד הקליטה יציגו קצת את הנושא של המקבצים בחיפה

ארטיום חרצ'נקו: בחיפה יש להם פה כמה מקבצים, זה מקבץ פה ומקבץ באבא חושי, איפה שהייתם גם, זה שלנו, זה המרכזי, נאות כרמלי, ויש לנו בחיפה גם בעיר התחתית, שמונה מקבצים באזור

ג'נה אסולין: יש לנו בסך הכול שמונה מקבצים, שישה הוסטלים, אחד בקרית חיים, קרית חיים זה חיפה בעיקרון

זאב אלקין: שישה מקבצים בחיפה או חיפה והקריות?      

ארטיום חרצ'נקו: רק חיפה

קריאה: פה זה רק חיפה, אנחנו ספרנו לצורך הישיבה הזאת רק את חיפה

קריאה:  פה ספציפית כרגע במקבץ יש 219 דירות ומתוכן 213 מאוכלסות

עודד פורר: מה זה השש שלא מאוכלסות? זה מעבר?      

ארטיום חרצ'נקו: זה מתחלף, מתגלגל

קריאה: בדרך כלל המעבר, מה שקורה, הבניין הזה בנוי מ-2007 והאכלוס היה ב-2007 הכי גדול ומה שקורה עכשיו, אנשים מתפנים ועוברים לבתי אבות

עודד פורר: כמה דירות חדר, כמה דירות שני חדרים פה?      

קריאה: 153 דירות חדר ו-66 יחידות דיור לזוגות

קריאה:  בדרך כלל החלוקה ככה בכל המקבצים

הלל יאסים: המקבץ הזה מאוד חשוב, הוא במרכז, עטוף, הדיירים מאוד נהנים, וגם התחזוקה מאוד טובה

עודד פורר: אז איזה בעיות יש לכם פה?      

קריאה: הבעיה העיקרית זה ניקיון, ברחוב שצמוד לבית למעלה וזה הדבר שמאוד מדאיג      

עודד פורר: הבנתי, החתולים והכלבים עושים את הצרכים שלהם פה

קריאה: היא אומרת שאחת מהבעיות שמאוד מטרידות אותם זה המיקום של תחנת האוטובוס בצמוד לפחי אשפה, זאת אומרת שמו להם את הספסלים להמתנה בתחנת האוטובוס ותחנת האוטובוס, לידם יש שורה של פחי אשפה ובקיץ כל הריחות והזבובים וזה מורכב בצורה מאוד לא נוחה

עודד פורר: חזירים אין פה?      

קריאה: יש

קריאה:  היה לנו פעם אחת

שלומית אבינח: הם אומרים שהעירייה - - -     

עודד פורר: אבל מה קורה בתוך המקבץ?      

קריאה: קודם משרד הקליטה היו נותנים לנו קונצרטים מסובסדים, היו נותנים אוטובוסים

קריאה:  כשיש בחירות פונים אלינו

עודד פורר: יש פה כל מיני תלונות שנוגעות לעירייה, אנחנו גם נעביר אותן לעירייה, בעיקר הנושאים שקשורים לניקיון

עודד פורר:  לגבי הלוחות ודברים שקשורים למשרד התחבורה, צריך לתת לנו איזה שהוא פירוט קצת יותר

עודד פורר:  אין לי שום בעיה להוציא מכתב לשרת התחבורה בעניין הזה, אבל אני רוצה לשמוע דברים שנוגעים לקליטה או דברים שקשורים למשרד העלייה והקליטה, קשורים במשרד השיכון, דברים שנוגעים פה במקבץ, רווחה

קריאה: יש להם בעיה של מעליות, שהמעליות ישנות וצריכות חידוש

קריאה:  מנסים לתקן, מתקנים וזה נשבר אחרי כמה ימים

עודד פורר: כמה קומות יש פה?      

קריאה: 12

קריאה: הייתה תקלה והם הגיעו מהר ועשו את זה בחמש דקות, אבל –      

ארטיום חרצ'נקו: היא אומרת שכל מה שקשור להנהלה אין להם שום תלונות, אבל נדרש יותר תקציב כי המנהלת צריכה להשקיע הרבה משאבים אנרגטיים כדי לגרום לאנשים להגיע ולתחזק את הדירות ואת הבניין עצמו והם מבקשים יותר תקצוב מכם

ארטיום חרצ'נקו:       הכניסה, הם מבקשים לתקן את הדלתות לבניין, שהן צריכות שיפוץ

ארטיום חרצ'נקו:  היא גרה כאן מהקמת הבניין והיא טוענת שהבטיחו להם לפני שהתחילו לבנות את השכונה החדשה בסמוך, אמרו להם שיהיה פה בית מרקחת קטן, איזה שהוא סופר, סניף דואר, זה לא התקיים

ארטיום חרצ'נקו:  בעצם הם מנותקים, לפי מה שאני מבין ממנה, מנותקים לגמרי מכל הסביבה כי אין להם פה שום דבר שיכול לתת להם שירות

עודד פורר: איזה פעילויות תרבות יש להם כאן? תרבות, חוגים? גם בגלל הניתוק

ארטיום חרצ'נקו: אם הם מזמינים, הם משלמים לבד

קריאה: חוגים, היה לנו תקציב לספורט, יש להם שעה בשבוע ספורט, זהו

עודד פורר: ממי התקציב?     

קריאה: מעיריית חיפה

עודד פורר: זה הכול מהרשות המקומית?      

קריאה: כן

קריאה:       מכל החוגים יש להם התעמלות פעם בשבוע וחוג שלומדים להשתמש בטלפון הנייד, שאני הקמתי אותו לפני שמונה שנים

ג'נה אסולין: בעבר היו פה הרבה מאוד פעילויות לעולים חדשים, המון המון קונצרטים, ופשוט ראש העיר הקודם היה נותן מהתקציב שלו את כל ההסעות

ג'נה אסולין:  אנחנו לא מממנים אוטובוסים, אנחנו מממנים את הקונצרטים

ג'נה אסולין:  כל הקונצרטים מתקיימים תמיד באזור מרכז הכרמל, במרכז חיפה, היו מגיעים לקחת אותם

קריאה: אז בעצם רשות הקליטה, לא ראש העיר, היו שולחים אוטובוסים

ג'נה אסולין: רשות הקליטה ניגשת לקול קורא, אנחנו משלמים 75% והם 25%

ג'נה אסולין:  את התכניות הם בונים, בכל מקום שיש פה בחיפה תכניות הם בונים, אנחנו מאשרים אותן כמובן בוועדות, מה מתאים, מה לא מתאים, והם מגיעים לכל הקונצרטים, אלה שמראש הם היו אמורים להגיע, אבל כסף להסעות אנחנו לא משלמים

עודד פורר: אבל איזה פעילויות יש בתוך המבנה? הרי בסוף זה קונצרטים שהם לא יקרים

קריאה: בתוך המבנה יש לנו ספורט פעם אחת בשבוע והיו לנו כמה שיעורים של הפלאפונים

זאב אלקין: המקבץ עצמו לא מחויב לתת?      

מאיר יחיאלי: אנחנו מחלקים את זה לשני דברים

מאיר יחיאלי:  קודם כל המקבץ הוא 100% במימון משרד העלייה והקליטה, אז החלק של הדברים של הבעיות של המבנה, אני אשמח לקבל את הרשימה ונעביר את זה אצלנו ליזם שייקח את האחריות בנושא הזה

שלומית אבינח: אין לך שיתוף פעולה שוטף? הוועדה צריכה להגיע? אין משהו חודשי?      

מאיר יחיאלי: כן, יש שיתוף פעולה מלאה

מאיר יחיאלי:  כשמסתכלים על המצב הזה שמעלים הדיירים עצמם, אנחנו נשמח לקבל אותם

מאיר יחיאלי:  לא קיבלנו אותם קודם, אני שומע את זה עכשיו

קריאה: לא, אבל הם אמרו שאין להם טענות כלפי ה - - -     

מאיר יחיאלי: הם מדברים על המבנה

שלומית אבינח: הדלתות

קריאה: מתקנים אותן כל הזמן

קריאה:  זה פשוט מבנה ישן

קריאה:  אף אחד כנראה לא יחליף פה מעלית

מאיר יחיאלי: מבחינתנו אנחנו מחויבים להעביר את זה ליזם ולקבל את כל התשובות

מאיר יחיאלי:  זה מבחינת המבנה

מאיר יחיאלי:  מבחינת נושא של קליטה בקהילה, תקצוב של קליטה בקהילה, תקצוב לרשות, ולכן מה שהיה פעם תקצוב פר מקבץ, הנושא התקציבי למקבץ לפעילויות זה כבר לא קיים

עודד פורר: הפסקתם לתקצב פעילויות למקבצים?      

מאיר יחיאלי: הפסקנו לתקצב את הפעילות פר מקבץ, אלא תקצוב לרשות בקליטה בקהילה

זאב אלקין: עקרונית רשות יכולה לקבל החלטה שהיא לא משקיעה פה אלא עושה דברים אחרים

מאיר יחיאלי: עקרונית כן, אבל לא כאן

מאיר יחיאלי:  מבחינת הפעילות הם מגישים ויש פה תקצוב נכבד של קליטה בקהילה, כך שזה חלק מהדברים שצריכים - - -     

עודד פורר: אני אומר גם למשרד, אם יש פה שישה מקבצים של המשרד, יש פה עוד כמה בתי גיל זהב של משרד השיכון, מבחינת עלויות, ופה כן צריכה להיות איזה שהיא כניסה של משרד הקליטה דווקא

זאב אלקין: במשרד השיכון יש תקצוב גם לחוגים

זאב אלקין:  כחלק ממעטפת של בית כזה בבית גיל זהב יש תקצוב מסוים לחוגים

הלל יאסים: כן, יש להם פעילות, פעילות שהם עושים

זאב אלקין: זה הסכם של משרד השיכון עם החברות המשכנות

עודד פורר: אבל צריך לייצר איזה שהיא הלימה בין ההסכמים, זה מצד אחד, ומצד שני גם - - -     

זאב אלקין: אתה לא יכול, בבית גיל זהב משלמים הרבה יותר, כי פה הם ממשיכים לקבל סיוע בשכר הדירה ואז משלמים בערך בגובה הסיוע

זאב אלקין:  בבתי גיל זהב לא מקבלים סיוע בשכר דירה ולכן מה שמשלמים משלמים מהשלמת הכנסה שמקבלים באחוזים מסוימים

זאב אלקין:  אין שום הלימה בין שני האירועים, זה אירוע בפני עצמו

יעל הבסי: אני לא מכירה את המקום הזה, אבל אני עובדת בכל התחום של בתי גיל זהב ומקבצי דיור, אז קודם כל הנושא של התחזוקה הוא גם של משרד הקליטה

יעל הבסי:  צריך לזכור שחברת עמידר נמצאת באמצע

קריאה: במקבצים

יעל הבסי: במקבצים בתור מפקחת

יעל הבסי:  היא שלוחה של משרד הקליטה והיא אמונה על הפיקוח והיא אמורה להציף את הבעיות האלה כלפי מעלה

זאב אלקין: אין פה נציג עמידר, נכון?      

יעל הבסי: לא

שלומית אבינח: הם לא מגיעים באופן שיטתי

יעל הבסי: הם הגורם המפקח והם אלה שאמורים גם להציף את הבעיות, ואם צריך להחליף מעליות אז הם אלה ש – למשל בלוד עכשיו, במקבץ דיור, בעקבות הרבה מהתלונות, יש עכשיו ניסיון – אז כן אמור להיות גורם שמציף את כל הדברים האלה מלמטה עד למעלה

יעל הבסי:       בנושא הפעילויות, זה אחד ההבדלים התהומיים בין בתי גיל זהב ששם זה מתוקצב, זה חלק מהמכרז, זה חלק מהחובות של החברות המפעילות

יעל הבסי:  במקבצי הדיור זה לא קיים בכלל, המפעילים לא מחויבים מבחינת החוזים, אבל גם משרד הקליטה, בעצם זה יכול להיות קו פורה מצוין להפגת בדידות, להנגשת פעילויות

יעל הבסי:  יש רשויות שמכניסות את זה, יש רשויות שלא, אבל ככלל יש פה הבחנה

עודד פורר: למה אין נגנים שיסתובבו בין הבתים האלה?      

קריאה: בעבר היו, אפילו היו מקהלות עם הצוות עצמו

קריאה:  היה בעבר, בערך כבר שנתיים אין

קריאה:  אני חושבת שמאז הקורונה זה –      

עודד פורר: יש תחושה שמאז הקורונה כל מיני דברים נפסקו וטוב שנפסקו, נוח, זה כאילו פחות –      

יעל הבסי: השאלה אם תקצוב של קליטה בקהילה מיועד ספציפית לגיל הזהב, או שהוא יכול להיבלע בתוך זה שיש - - -     

ג'נה אסולין: זה גם מחולק לפי קולות קוראים

ג'נה אסולין:  יש דברים שאנחנו אומרים זה וזה וזה אנחנו חייבים ורוצים ואת החלק הגדול אנחנו מכניסים לשוטף והרשות עצמה מחליטה איזה פעילות היא רוצה לעשות בתוך העיר ומה יותר חשוב

עודד פורר: הבעיה היא כזו, כשמשרד העלייה והקליטה מתקצב יש הרבה מאוד קשישים שלא גרים בבתי גיל זהב, אז אם יגידו שנותנים רק פה ולא נותנים לאחרים זאת בעיה אחת

עודד פורר:  הדבר הנכון הוא ודרך המלך היא להכניס את זה לתנאי המכרז, שזה חלק מהמעטפת שמקבלים פה

ג'נה אסולין: בחיים שלי לא ראיתי את ההסכמים האלה

יעל הבסי: אני הגשתי בקשת חופש מידע, כולל עתירה, ובסופה קיבלתי אותם

יעל הבסי:  זה לא שם מכיוון שהבעלים של הבניינים זאת בעיה

יעל הבסי:  לטעמי אגב הפתרון בכלל טמון בליצור, כמו שאמרת, אם עושים מכרז להפעלת שירותי תרבות ומעטפת סוציאלית במקבצי דיור יש פה שישה מקבצים, באשדוד יש חמישה

יעל הבסי:  זאת אומרת אפשר לייצר תשתית שהיא נוספת

יעל הבסי:  צריך לזכור גם שהמפעילים הם לא בהכרח חברות שמיומנות בהפעלת שירותי רווחה, הם בעלים של בניין

עודד פורר: זה לא סיפור יקר כשמסתכלים על כל המקבצים

ג'נה אסולין: השאלה מתי נעשה פה הסכם, לכמה זמן

עודד פורר: לא, יכול להיות לעשות את זה כמכרז נפרד

מאיר יחיאלי: החלק של המשרד שלוקח קול קורא בנפרד זה במיוחד בנושא של הווטרנים, ואתה העלית את זה בצורה נכונה

זאב אלקין: חדרי הנצחה, זה אירוע נפרד

מאיר יחיאלי: גם חדרי הנצחה וגם נושא של - - -      

זאב אלקין: זה אירוע נפרד, זה לא יעזור פה

מאיר יחיאלי: אתה אמרת את זה בצורה נכונה, איך אתה מתייחס לכלל הקשישים העולים בכל העיר ולכן האם להתייחס רק למי שגר במקבץ וכל מי שנמצא בקהילה, איך אתה מגיע אליהם או מתייחס גם אליהם

מאיר יחיאלי:  אנחנו חוזרים לנושא התקציבי, יש פה נקודה שהיא קשורה ללהעלות את התקציב, גם בקליטה וקהילה, שהוא במהלך השנים האחרונות נשאר ולא גדל גם בזכות העלייה

דיאנה ארליך: אותם אמנים עולים חדשים שהגיעו, אני בטוחה שתמורת סכום לא גדול יכולים להגיע פעם ב- ולעשות איזה שהוא בידור לאנשים

דיאנה ארליך:  בשבילם כל תשומת לב, כל משהו כזה, הם ניזונים מזה

עודד פורר: אבל אתם בתמיכה של קליטה בקהילה יכולים לתת עוד ניקוד לרשות מקומית שתפעיל באמצעות אמנים עולים ברשות פעילות להפגת בדידות לקשישים, למשל

עודד פורר:  דווקא אני מתחבר לרעיון הזה, ואז אתם פותרים שתי בעיות במכה אחת, נותנים לרשות איזה שהוא אינסנטיב לבנות תכנית כזאת

עודד פורר:  הרי בסוף הרשות המקומית הייתה יכולה לקחת מישהו שיודע להרים מקהלה או לעשות - - -      

דיאנה ארליך: גם לערב אותם בפעילות הזאת

עודד פורר: חלק מהפעילות לא חייבת להיות רק פה, יכול להיות שיש מרכזי יום לקשיש

מאיר יחיאלי: כן, עושים הסעות

עודד פורר: אם היו לוקחים את האמנים העולים בכל רשות ובאמצעותם מפעילים משהו היו עושים ווין ווין

הלל יאסים: בנושא של ההוסטלים, בגיל הזהב, יש פעילות ענפה בתוך ההוסטל, אם זה ריקודי עם ואקטואליה ומדיה

הלל יאסים:  יש להם שם כתוב איזה פעילות עושים כל שבוע

זאב אלקין: זה ההסכם של משרד השיכון עם החברות

הלל יאסים: כן, מתוקצב דרך משרד השיכון, עושים ועדות היגוי בנושא הזה

הלל יאסים:  לכן פה קצת חסר הנושא הזה

עודד פורר: אבל זה משהו שמשרד הקליטה צריך לתת עליו את הדעת

עודד פורר:  רמת המשרד

זאב אלקין: לא, זה בכל המקומות, למרות שההסכם עם מקבצי הדיור הוא פרטנית עם כל מקבץ, עם כל יזם

עודד פורר: זה הסכם שעשו ב-2003, הרבה פעמים ב-2004

זאב אלקין: יש כל מיני, אבל בדרך כלל זה לא מלווה בפעילות חברתית בתוך הבית

מאיר יחיאלי: יש את הנושא של ההפעלה

מאיר יחיאלי:  אם הולכים על ההיסטוריה, ברגע שתקצבו את המקבצים זה גם לציוד, ציוד שיכלו לרכוש

עודד פורר: כמה מקבצים יש למשרד הקליטה?      

קריאה: 73

עודד פורר: בכל הארץ?     

קריאה: בכל הארץ

עודד פורר: לא בהרבה כסף אתם פותרים את הבעיה ברמה הארצית

יעל הבסי: בשיחה שלי עם סמנכ"לית הדיור, היא חשבה שהמענה בקהילה נותן לזה מספיק מענה, אני שומעת דברים אחרים בהרבה מקומות שאני נמצאת בהם

עודד פורר: בסוף גם מי שלא יכול לצאת מהבניין, ויש כאלה שבגלל הגיל כבר לא יכולים

יעל הבסי: וזה גם יכול להפוך להיות מוקד למארג חברתי קהילתי

קריאה: אז יש גם הרבה ארגונים התנדבותיים, לדוגמה כמו הפרויקט שלנו 'באנו חושך לגרש' שהוא נועד לניצולי שואה ולקשישים, שחבר'ה צעירים פעם בשבוע מביאים להם איזה שהיא מתנה קטנה

קריאה:  אני בטוחה שבחלק מהמקבצים יש כמו ועד של דיירים והוועד עצמו יוזם

קריאה:  נכון, זה לא צריך להיות ככה

עודד פורר: צריך להיות משהו מרכזי שהרשות המקומית, כמו שהיא מקבלת תקציב לחדר הנצחה היא יכולה לקבל תקציב לפעילויות במקבצים ברשות

זאב אלקין: זה קול קורא מרכזי, זה ברמה של הנהלת המשרד

מאיר יחיאלי: זה חלק שאנחנו יכולים לנצל אותו במקסימום, אני קורא לזה 101% ניצול, לעומת חלקים שאתה מנסה למשוך תקציב

עודד פורר: מה היום התקציב של קליטה בקהילה בתמיכות לרשויות?      

ג'נה אסולין: בסביבות ארבע מיליון פה, שזה בערך 1

ג'נה אסולין: 2 מיליון כוח אדם

ג'נה אסולין:  ארבעה מיליון שזה בעצם 75% של משרד העלייה, 25% של הרשות

עודד פורר: בתוך התקציב הזה לא מצאו לפעילויות במקבצים? זה גרושים

ג'נה אסולין: היו בעבר פעילויות, איך שהוא זה – אני חושבת שבגלל הקורונה ובגלל שאף אחד לא שם את הדעת - - -     

עודד פורר: היו לוקחים 100,000 שקל מתוך הסכום הזה פתרת להם את הבעיה, לכל המקבצים

ג'נה אסולין: אז כשפעם היה תקציב צבוע למטרה מסוימת אז זה באמת התקיים, היום כשנותנים לך 60% מהתקציב שוטף והרשות יכולה לעשות מה שהיא רוצה אז היא - - -     

עודד פורר: משרד הרווחה מתקצב משהו בנושא הזה של הפגת בדידות לקשישים?      

וורקי קסאי: כן, יש תקציבים להפגת בדידות

עודד פורר: שאיך הם מופעלים?      

וורקי קסאי: האמת היא שאני לא ערוכה כדי לתת תשובות, אבל זה משהו שאני יכולה לבדוק

עודד פורר: כי יכול להיות שגם משרד הרווחה בתוך הסל שהוא נותן, אפשר לנתב אותו

זאב אלקין: אפשר לנסות, הוא בדרך כלל לא נכנס במקום משרד אחר

קריאה: זה שיתוף פעולה בין משרדי

עודד פורר: דווקא פה, אם יש תקציב כזה, שאני לא יודע כמה הוא גם מנוצל בסוף כל שנה ואיך הוא עובד בתוך הקהילה, ברשויות שיש בהן מקבצי דיור חלקו - - -     

וורקי קסאי: בדרך כלל זה יותר מופנה לאנשים הם יותר בודדים בקהילה ואין מי שבאמת יראה אותם וייגש אליהם

וורקי קסאי:  במקבץ דיור יש פה קורת גג ויש קבוצה

וורקי קסאי:  בקהילה כשאדם חי לבד אז צריך שמישהו באמת ייגש אליו ויראה אותו שחלילה לא –      

עודד פורר: מרכזי היום לקשיש שמופעלים זה משרד הרווחה מפעיל?      

וורקי קסאי: כן, יש מרכז יום לקשיש, מרכזים לאזרחים ותיקים

וורקי קסאי:  מועדוני מופת, יש כל מיני

עודד פורר: יכול להיות שהמועדונים פה יכולים להפוך להיות מועדונים גם

אלה בוב: הוא צריך לבוא ולראות ולהציג את עצמו גם, שאנחנו נדאג לשלוח את האנשים למקום הנכון

קריאה: השאלה אם יש לכם פה באזור, איך הם מבחינת תחבורה

קריאה:  המקבץ הזה מאוד נוגע לי לב כי הוא מנותק, הם באמת מנותקים פה

קריאה:  אפילו חזירי בר לא מגיעים לפה

שלומית אבינח: אתם בקשר פה עם אם הבית?      

אלה בוב: כן, זה מה שרציתי להגיד לגבי מרכז הרווחה

אלה בוב:  תבואו לפה, תציגו את עצמכם, שאני אדע גם ל - - -     

שלומית אבינח: אלה, הם לא יבואו מיוזמתם

עודד פורר: את צריכה להכיר איפה מרכז יום הקרוב

שלומית אבינח: הם לא יבואו מיוזמתם, עכשיו ייווצר הקשר

עודד פורר: אבל, שלומית, מה שאומר זאב זה נכון, הפעילות שם כולה בעברית

קריאה: אני יכולה לבדוק עם מאירה, מנהלת מינהל הרווחה, אפשר לבדוק אם יש גם מועדוני מופת לדוברי רוסית, אם יש כזה דבר

קריאה:  אני יודעת שיש מקומות שכן

קריאה:  זה לא בכל מקום בארץ, אבל שוב, גם שם זה מכסה, זה מכסה של עד 30 איש שיכולים להשתתף במועדוני מופת

קריאה:  זה שלושה ימים בשבוע וזה באמת מענה חשוב ומשמעותי, אבל צריך לראות אם יש - - -     

יעל הבסי: צריך להבין שבן אדם זקן שנתקע במעלית, הפחד מזה מתחיל לנהל לו את החיים

יעל הבסי:  אנחנו בגני אביב פגשנו הרבה מאוד דיירים

עודד פורר: בכל הארץ יש בניינים עם מעליות ולא נתקעות כל יומיים המעליות

קריאה: אומרים שהמעליות מאוד ישנות

זאב אלקין: גם בשיכון זה קורה, אבל משרד השיכון הוא שם תקציב ייעודי, זה גם חדש, זה לא היה, זה עשינו בקדנציה הקודמת, לאט לאט החלפת מעליות במקומות שהבעיות יותר קורות

זאב אלקין:  יש כל מיני מקומות שזה בתהליך, היום להחליף מעלית זה שנה-שנתיים, עד שמזמינים, עד שהוא מגיע, יש תורים ארוכים

זאב אלקין:  פה השאלה מי עושה את זה כי זו בעלות מקבץ, לבעל המקבץ אין אינטרס

קריאה: אבל יש לו מחויבות

עודד פורר: יש לו מחויבות לתקן

זאב אלקין: הוא מתקן, זאת הבעיה, אבל כשזה מתקלקל כל יומיים התוצאה היא שעל בית כזה - - -     

אלה בוב: זה לא קורה כל יומיים, זה קצת הגזמה כל יומיים

אלה בוב:  אבל האמת להגיד, אנחנו בתחזוקה החלפנו פה המון דברים, בשנה האחרונה החלפנו פה המון דברים בתחזוקה של המעליות

אלה בוב:  חלק מהם כבר חצי חדשים

שלומית אבינח: כל כמה זמן מתחדש החוזה פה?      

קריאה: חמש שנים עם אופציה לחמש שנים

שלומית אבינח: הבעלים לא מתחלף? זה כל הזמן אותם בעלים?     

קריאה: זה זכיין

זאב אלקין: הוא זכיין, אבל השאלה של החלפת מעליות זו שאלה של לחץ שלכם על הזכיין

זאב אלקין:  כי מיוזמתו הוא לא יעשה את זה, לא שווה לו, שווה לו להזמין תיקונים, להחזיק את זה על האחריות

עודד פורר: יש לי עוד שאלה, חוזי השכירות?      

קריאה: לחמש שנים עם אופציה לעוד חמש שנים, זה הבסיס

עודד פורר: אז מה זה שכתבו לי שיש חוזה שכירות לשלוש שנים? השנה החוזה הוארך לשלוש שנים בלבד ולא לחמש שנים כפי שהיה בעבר

ג'נה אסולין: מסיבות מסוימות חתמו לשלוש שנים, אבל אנחנו לא יודעים

שלומית אבינח: למה אפשרתם לחתום לשלוש שנים?      

עודד פורר: פה החוזה הוא לחמש או לשלוש?      

ג'נה אסולין: בדרך כלל כל חמש שנים מתחדש חוזה

ג'נה אסולין:  ב-2007 הבניין הזה?      

אלה בוב: כן

ג'נה אסולין: אז יש איזה שהיא סיבה, צריך לשאול את מחלקת ה - - -     

עודד פורר: כנראה שבשנה שעברה התחדש החודש

ג'נה אסולין: כן, אבל צריך לשאול למה לשלוש שנים

שלומית אבינח: אבל מי מאפשר את זה? זה לא הדיירים צריכים לשאול את זה

ג'נה אסולין: לא, הדיירים, זה לא מעניין אותם

עודד פורר: זה אצלכם, זה משרד הקליטה

מאיר יחיאלי: אנחנו המשרד מול היזם

ג'נה אסולין: בכל זה מטפלת המחלקה בירושלים

ג'נה אסולין:  אולגה מטפלת בכל העסק הזה

ג'נה אסולין:  אנחנו לא יודעים לכמה זמן חותמים, אנחנו לא מעורבים בזה

דיאנה ארליך: בשנה שעברה היה להם איזה שהוא תסביך עם החוזים האלה, היה עיכוב, ועד כמה שידוע לי רשמו רק לשנה וזה של השנה זה כבר לחמש שנים

מאיר יחיאלי: תלוי בסוג המקבץ, האם זה כבר מקום שהוא לא מתאים, וזה תלוי גם בארץ עם כל 70 המקבצים

מאיר יחיאלי:  ישנם מקבצים שגם מבחינת המשרד הוא היה רוצה לסיים ויש את הקשיים איך מעבירים את כל ה - - -     

עודד פורר: איך אתה מסיים

זאב אלקין: לא שיש לו אלטרנטיבה

עודד פורר: אתה צריך לייצר אלטרנטיבה

זאב אלקין: המקום היחידי שאני מכיר שמייצרים אלטרנטיבה ולא מרצון זה דיפלומט

ג'נה אסולין: אבל פינו את דיפלומט ביומיים וזהו

עודד פורר: פינו ביומיים, אבל עסקו בסוגיה עשר שנים

קריאה: אולי אפשר לייצר איזה שהוא עוד ספסל או משהו שיהיה להם לישיבה

שלומית אבינח: אין להם מקום למנוחה

קריאה: זה מה שאני ראיתי, בחוץ יש שני ספסלים שממש תקועים אחד בשני

עודד פורר: אני רוצה לסכם את הדיון

עודד פורר:  אני אתחיל מהסוף

עודד פורר:  אחת, אני כן רוצה לפנות למי שמנהל את המקבץ פה, להוסיף פה שלושה-ארבעה ספסלים, זה משהו שאפשר לעמוד בו

עודד פורר:  משרד הקליטה גם יכולים לסייע, זה לא אירוע תקציבי

עודד פורר:  זה אחת

עודד פורר:      שתיים, לגבי סוגיית אירועי התרבות, מצופה ממשרד העלייה והקליטה, ואני מדבר עוד פעם לא ברמה המחוזית או של חיפה, אלא ברמה הארצית, לייצר פתרון למקבצי הדיור מבחינת פעילויות תרבות, בין אם זה בלצבוע את התקציב בתוך קליטה בקהילה או לתת תוספת של תקציב לתוך קליטה בקהילה, בין אם לייעד תקציב ולהוסיף אותו כסעיף בחוזה לחברות, להגיד להם שכל חברה מקבלת עוד 10,000 שקל בשנה לפעילויות תרבות למקבץ

עודד פורר:  לא משהו שמשרד הקליטה לא יידע לעמוד בו, גם זה לא איזה אירוע משמעותי מבחינה תקציבית, אבל הוא מאוד משמעותי מבחינת חיי הדיירים

עודד פורר:       תעבירו לי פנייה מסודרת סביב הנושא הזה של תחנות האוטובוס, גם המיקום שלהן וגם הלוחות

עודד פורר:  נוציא מכתב למשרד התחבורה

עודד פורר:  האחריות על תחנות האוטובוס היא אפילו לא של הרשות המקומית

זאב אלקין: התלונות שלהם על פחי האשפה ליד התחנות

זאב אלקין:  זה לא משרד התחבורה

עודד פורר: פחי האשפה זה לעירייה, גם נוציא מכתב לרשות המקומית

עודד פורר:  גם לגבי המעליות, כנראה שזאת סוגיה שתתחיל להטריד את משרד הקליטה בכל שנה שתעבור, כי כבר המקבצים נהיים יותר ויותר ישנים, זה יותר משמעותי

עודד פורר:  כדאי לעשות איזה שהוא סקר על כל המקבצים, מה המצב, אם זה באמת מתקלקל פעם ביומיים, איזה שהיא בקרת איכות ואז לקבל החלטה

עודד פורר:  אם קיבלו החלטה כזאת במשרד השיכון על החלפת מעליות יכול להיות שגם אצלכם צריך

יעל הבסי: אם אפשר להגיד, במסגרת החוזה של עמידר חברת עמידר עורכת בקרה הנדסית פעם בשנה בכל מקבץ

יעל הבסי:  הבעיה העיקרית שרואים ש-60% מהליקויים הם ליקויים שחוזרים על עצמם ולכן המשרד חייב להיות מפקח אפקטיבי על הפיקוח

עודד פורר: במקרה הזה אני מסכים עם עורכת הדין הבסי

עודד פורר:       תודה רבה, תודה רבה על האירוח

עודד פורר:  בפעם הבאה שאני אבוא אני אנגן לכם על פסנתר ואז תהיה פעילות